ЎзА - ФУТЗАЛ: АГМК – беш карра Ўзбекистон чемпиони! “Пахтакор” кумуш, “Насаф” эса бронза медали совриндори бўлди\nАйниқса, 3-ўрин учун “Насаф” ва “Навбаҳор” жамоалари ўртасида ўтган ўйинлар мухлисларда илиқ таассурот уйғота олди. Биринчи кунги баҳсда қаршиликлар рақибларига ҳеч қандай имконият қолдирмай, йирик ҳисобда (6:3) мағлубиятга учратганди. Иккинчи кунги ўйин янада шиддатли ўтди. Айниқса наманганлик футзалчилар ягона мақсад сари борини беришди. Ҳатто иккита гол фарқи билан биринчи бўлимни якунлашганди ҳам. Бироқ иккинчи бўлимда қаршиликлар ҳисобни тенглаштиришга, ҳатто олдинга ўтиб олишга ҳам муваффақ бўлди. Учрашувнинг асосий бўлими дуранг билан якун топди – 3:3. Қўшиб берилган вақтда ҳам томонлар биттадан тўп киритишди. Ниҳоят ғолиб пенальтилардан аниқланадиган бўлди. Бунда “Навбаҳор” дарвозабони Исломбек Жўраев маҳорат кўрсатиб, рақибларнинг иккита тўпини қайтарди ва жамоадошларини ғалаба билан таъминлади.\nҲал қилувчи учинчи ўйин. Захира ўриндиғи “кичкина” кўрингани билан асосий таркибнинг деярли захирасиз тўп сурса ҳам керакли натижани қайд этган “Насаф” жамоасига мухлислик қилганлар кўпчилик бўлди. Таркибида мамлакат терма жамоасининг кўп йиллик собиқ ўйинчилари – Илҳом Юсуфжонов, Ғулом Мамажонов каби тажрибали футзалчилари бўлган “Навбаҳор” ҳарчанд уринмасин, иккинчи ғалабани қўлга кирита олмади, аксинча мағлубиятга учраб, чемпионатни тўртинчи ўринда якунлашга мажбур бўлди.\nФинал иштирокчилари – АГМК ва “Пахтакор”нинг кучи деярли тенгдек кўринганди. Ҳар иккаласи таркибида ҳам мамлакат терма жамоасининг вакиллари бор. “Пахтакор” анча йиллардан бери фақат клуб тарбияланувчилари эвазига чемпионатда иштирок этиб келаётган, мақсади бирданига совринга сазовор бўлиш эмас, аксинча, тажриба орттириш эвазига ўртамиёналар сафида келаётганди. Бу мавсумда эса жамоа бош жамоа каби чемпионлик учун курашишга аҳд қилди. Шу мақсадда таркиб ҳам кучайтирилди.\nДилшод Ирсалиев, Феруз Фахриддинов, Авазбек Абдувалиев, Мақсуд Файзуллаев, Фарҳод Абдумавлонов, Фахриддин Самигов каби тажрибали футзалчилар билан кучайтирилган жамоадан мухлислар кўп нарса кутишганди. Бироқ юқорида тилга олган футзалчиларнинг аксарияти жароҳатлари туфайли майдонга туша олмади, тушганлар ҳам тезда майдонни тарк этишга мажбур бўлишди. Оқибатда жамоа учала ўйинда ҳам рақибларига имкониятни бой беришди. Ваҳоланки, “Пахтакор”нинг АГМК ни мағлуб эта олишига қурби етарди, агар жамоанинг барча аъзолари сафда бўлганида.\nШу тариқа АГМК жамоаси кетма-кет бешинчи маротаба бош совринни қўлга киритди.\n“НАСАФ” – “НАВБАҲОР” – 4:2\nГоллар: Самандар Очилов (13), Мамашариф Халимов (29), Шоҳруҳ Норқулов (38) – Исахон Иброҳимов (20), Илҳом Юсуфжонов (26, ўз дарв.), Фарҳод Шокиров (38).\n“Насаф”: Асосий таркиб – Темур Ҳайдаров, Суннатулла Жўраев, Мамашариф Халимов, Ойбек Полвонов, Самандар Очилов. Захирада – Жасур Халимов, Шоҳруҳ Неъматов, Шоҳруҳ Норқулов, Оғабек Эргашев.\nБош мураббий – Холбек Йўлдошев.\n“Навбаҳор”: Асосий таркиб – Исломбек Жўраев, Ғулом Мамажонов, Исахон Иброҳимов, Ҳакимжон Абдурашидов, Илҳом Юсуфжонов. Захирада – Аҳмад Бойхонбоев, Абдулло Ўринбоев, Абдукарим Абдуазизов, Фарҳод Шокиров, Нурали Исақов, Довудхон Садриддинов, Хожиакбар Хожиев, Нўъмонжон Аҳмедов.\nБош мураббий – Хуршид Тожибоев.\nБиринчи ўйин – 6:3\nИккинчи ўйин – 4:4. Пен.бўй. 1:2\nАГМК – “ПАХТАКОР” – 4:0\nГоллар: Темур Бердиев (1), Ихтиёр Ропиев (9), Ҳусниддин Нишонов (20), Акбар Усмонов (27).\nАГМК: Асосий таркиб - Рустам Умаров, Машраб Одилов, Даврон Валижонов, Акбар Усмонов, Темур Бердиев. Захирада – Аббосбек Ўлмасбеков, Ихтиёр Ропиев, Илҳомжон Ҳамроев, Даврон Абдураҳмонов, Дилшод Рахматов, Алан Аминов, Исломбек Бийтўраев, Анасхон Рахматов, Ҳусниддин Нишонов, Пўлат Олимов.\nБош мураббий – Александр Петров.\n“Навбаҳор”: Асосий таркиб – Акмал Хазратқулов, Дилшод Ирсалиев, Тимур Садиров, Азизбек Абдувал\nиев, Илҳом Ражабов. Захирада – Муҳаммад Зоиров, Мақсуд Файзуллаев, Феруз Фахриддинов, Дилмурод Шавкатов, Фахриддин Самегов, Фарҳод Абдумавлонов, Равшан Элибоев, Шоислом Шобаҳромов, Маъмур Дилшодов.\nБош мураббий – Равшан Ражабов.\nОгоҳлантиришлар: Ихтиёр Ропиев (12) – Авазбек Абдувалиев (12), Акмад Ҳазратқулов (20), Дилшод Ирсалиев (40).\nБиринчи ўйин – 6:1


Таъмирдан чиқарилган ғалла комбайнларининг сифатини текшириш - Ўзбекистон Республикаси Қишлоқ хўжалиги вазирлиги\nЗанжирлар ва тасмалар. Занжир пластиналари ва втулкаларида эзилган жойлар ва ёриқлар бўлишига йўл қўйилмайди. Занжир қадами КИ-6814 асбоби ва ШЦ-II-400-01 штангенциркул билан ўлчанади, қадам ошиб кетган бўлса, занжирдан бир ёки икки звено олиб ташланади, бу ҳам наф бермаса, янгисига алмаштирилади. Понасимон, текис ва тишли тасмаларда ёриқлар, қатламларга ажралган кордлар, шишлар, бурмалар бўлмаслиги керак. Сиртлари ялтираб едирилиб кетган, иплари очилиб қолган ва таранглашга захираси қолмаган (ортиқча чўзилиб кетган) тасмалар алмаштирилади.\nЮлдузчалар ва шкивлар. Юлдузча тишларида синган, эзилган ва ҳажмий ейилган жойлар бўлмаслиги керак. Тишлари синган юлдузчалар алмаштирилсин. Тишларнинг ейилиш даражаси калибрлар ва шаблонлар ёрдамида баҳоланади. Агар калибр икки ёнма-ён тиш орасига эркин кириб борса, бундай юлдузчани алмаштириш зарур. Шкивларда синган ва қаттиқ деформацияланган болтлар бўлишига йўл қўйилмайди.\nШкив ёхуд юлдузчани қўлда у ёки бу томонга кескин айлантиринг. Шпонкали бирикмада тирқиш кенглигини ва шпонкалар қирраларини текширинг, тирқиш катталашган ҳолда ариқчаларга суюқ металл қоплаб, уни торайтириш лозим бўлади.\nПодшипникли бирикмалар ва валлар. Подшипник корпуси ва зичлагичи текширилсин. Корпусда ёриқлар бўлмаслиги керак. Зичлагичдан мой сизиб чиқаётган бўлса, подшипникни очинг, сепараторлар, соққалар, айланиш йўлларини кўздан кечиринг. Агар металл сиртида чарчаганлик ранги, ёриқлар, едиришлар, ишчи юзаларни эзилиши топилса, подшипник алмашади. Агар бу деталлар соз бўлса, фақат мойни қўйиб юборадиган зичлагичгина алмаштирилади. Подшипник втулкаси тортилган, валга маҳкам шплинтланган бўлиши лозим.\nВални айлантиринг. У енгил, қадалишларсиз ҳаракатланиши керак. Валнинг учига ўрнатилган шкив ёки юлдузчани икки қўллаб кескин кўтаринг. Подшипникли бирикмада тирқиш сезилса, унинг қийматини КИ-1871.02 мослама ёрдамида ўлчанг. Бу қиймат рухсат этилганидан ошмаслиги даркор.\nШкив бортларининг ёнлама тепиши индикатор билан ўлчанади. Унинг қиймати 1-3 мм дан ошмасин. Агар ошса, шкивни ечиб олиб, валнинг тепиши текширилсин. Вал эгилган бўлса тўғрилансин, тепиш бунда ҳам йўқолмаса, шкив алмаштирилсин.\nСақловчи муфталар. Бошоқ, дон ва юклаш шнеклари, орқа контрюритмаси, мотовило, қия камера ва жатка шнегидаги сақловчи муфталар храповикларининг техник ҳолатини текширинг. Деталлари синган, едирилган ва эзилган муфталар таъмирланади. Сақловчи муфтани текшириш учун вал тормозланади, шкив ёки юлдузчага махсус ОПР-484-20 ричагли мослама ёрдамида 10–25 кгк.м қийматли максимал айлантирувчи момент берилади. Бунда шкив ёки юлдузча айланиб кетса, муфта деталлари текширувдан ўтказилади, аниқланган носозликлар бартараф этилади.\nҚирқиш аппарати ва узатмаси. Деталларни текширинг. Уларда, айниқса сегмент пичоқларда синишлар, ёриқлар бўлмаслиги керак. Пичоқ суянчиғининг кенглиги энг камида 17 мм бўлиши лозим. Бармоқ вкладиши ва пичоқ каллаги орасидаги тирқиш кенглиги 3,25 мм. дан катта бўлса, брусдаги қистирмалар сонини камайтириш билан торайтирилади. Пичоқнинг тебраниш қадами 72,5 мм. дан катта ёки кичик бўлса узатма ростланади.\nШатун ва кривошип вали подшипникларидаги тирқиш кенглиги 0,2 мм, коромислода 0,8 мм, карданли вал вилкасида 0,3 мм. дан ошмаслиги зарур. Бу ишларни малакали механик бажаради.\nМотовило. Трубалар, планкалар, тортқилар, ёйлар, подшипниклар, дискалар деформациясиз ва ёриқларсиз бўлиши даркор. Айланиш вариатори пастки шкивининг гупчаги ва цилиндри орасидаги тирқиш 0,5 мм. дан, етакловчи диск гупчаги ва цапфаси орасидаги тирқиш 0,7 мм. дан ошмаслиги керак. Бу қийматлар индикатор билан ўлчанади.\nЖатка шнеги. Винтсимон лента, кожухлар, бармоқлар ғилофи деформацияланганда, бармоқлар, втулкалар, маҳкамловчи деталлар синганда шнек қайта таъмирланади. Бармоқлар ғилоф тешикларига эркин кириб чиқиши керак, ўқи атрофида айланиши мумкин эмас. Ғилоф сирти ва шнек трубаси орасидаги тирқиш кенглиги 0,7 мм. дан ошганда ғилоф янгилансин.\nҚия камера. Таглик лист оралиқ шитоги, юқори ва пастки қопқоқлар ёрилганда ва узилганда, занжир юналтиргичлари ейилганда камера таъмирланади. Шкив, юлдузча, занжирлар, подшипниклар, планкалар, пружиналардаги нуқсонлар бартараф этилади.\nЯнчиш аппарати. Дон савағичлар, уларни барабан (ротор) дискларига маҳкамловчи болтлар, барча битерлар ва шитоклар текширилсин. Савағич қовурғаларининг баландлиги 6 мм. дан кам бўлмаслиги лозим. Савағичлар маҳкамлигини болға билан енгил уриб текширинг. Қалтироқ овоз болтларнинг бўшаганидан далолатдир. Барабан валига ҳаракат берувчи шкив гупчагидаги шпонкали бирикмада тирқиш сезилмаслиги лозим. Барабан (ротор) рамага тўғри ўрнатилиши керак. Агар барабан савағичлари билан барабан остлиги (дека) планкалари орасидаги тирқишлар бирдай бўлса, бу талаб бажарилган ҳисобланади.\nБарабан остлигининг турли планкалари ва прутоклари узилган ва қаттиқ эгилганда, йўналтирувчи шитоклар ва осиш механизми эксцентриги корпуслари едирилганда дека қўшимча таъмирга юборилади.\nДон тозалаш механизмлари. Тебранма доска, сомонсилкитгич, юқори ва пастки ғалвирлар, бармоқлар, юқоридаги ғалвир узайтиргичи, вентилятор, тебрантирувчи валлар деталларининг техник ҳолати текширилади. Қадалиб ишлаётган подшипниклар, синган ёки эзилган жалюзалар, бармоқлар, эгилган узайтиргичлар алмаштирилсин.\nТебранма доска, сомонсилкитгич ва ғалвирлар иш жараёнида бир-бирига ва рама корпусига тегмасдан ишлаши керак.\nШнеклар, элеваторлар. Винтсимон ленталар ва кожухлар узилганда ёки эзилганда, валлар эгилганда шнеклар таъмирланади. Корпуслари эзилган, ёрилган, доскалари едирилган элеваторлар носоз деб баҳоланади. Элеватор занжири ва юлдузчаси текширилсин. Резина қирғичларда учган ва титилган жойлар бўлмаслиги керак. Кожухи тешилган, ёрилган, парраклари синган вентилятор таъмирланади ёки алмаштирилади. Парраклар ва кожух орасидаги тирқиш бир хил бўлиши лозим. Энг асосийси, шнек ва элеваторлардан дон ва бошоқ тўкилмаслиги даркор.\nЮриш қисми. Вариатор гупчаклари орасидаги тирқиш кенглиги 0,5 мм дан катталашса, у таъмирланади. Узатмалар бир-бирига қийин қўшилса ёки ўз-ўзидан ажралса, илашиш муфтаси силтов билан уланса ёки шатаксираса, корпусда ёриқлар бўлса узатма қутиси ва муфта таъмирга тортилади. Тишлари синган ёки едирилган шестернялар носоз деб топилади. Ҳаракат давомида тормоз барабанлари ўз-ўзидан қизиб кетаверса ёки комбайн зарб билан тўхтаса, ғилдираклар тормозларини таъмирлаш талаб этилади. Пайванд чокларида ёриқлар пайдо бўлган, кронштейнлари узилган, дифференциал ва борт редукторлари корпуслари дарз кетган, шестернялари едирилган орқа ва олд кўприклар таъмирланади.\nГидравлик система. Шланг ва қувурлардан суюқлик томчиласа, бирикмалар тортилсин, шунда ҳам тўхтамаса, алмаштирилсин. Мойтақсимлагич ва гидроцилиндрлар равон қўшилиши ва ажраши лозим. Жатка 4 секунд ичида тепага кўтарилиши керак.\nТақсимлагич дастаги пружина таъсирида ишчи ҳолатдан нейтрал ҳолатга автоматик равишда қайтиши даркор. Дастакка қўйиладиган энг катта куч – 6 кгк. Агар гидробачокда мой кўпикласа гидроцилиндрлар штуцерлари гайкалари 1,5–2 оборотга бўшатилади ва системадан ҳаво чиқариб юборилади.\nБарча насосларнинг созлиги КИ-4200 стендида текширилади. Зарур бўлса ейилган таркибий қисмлар янгиларига алмашади.\nҒалла комбайни буғдой пояларини пичоққа тик ҳолда яқинлаштириш, уларни тоза ўриш, пояларни янчиш аппаратига узатиш, бошоқдаги донларни шикастланмай янчиб олиш, донни сомондан батамом ажратиш, донни ифлос аралашмалардан тозалаш, бункерга йиғиш ва бункер тўлгандан кейин донни транспорт воситасига юклаш ишларини бир пайтда бажарадиган ғаройиб машинадир. Унинг самарадорлиги таъмирлаш ва ишга тайёрлаш сифатига ва комбайнер маҳоратига боғлиқдир.


Тинчликсиз ривожланиш бўлмайди » Зомин туман ҳокимлиги расмий сайти\nЗомин туман ҳокимлиги » Сиёсат » Тинчликсиз ривожланиш бўлмайди\n— Бугун дунёда юз бераётган турли воқеа-ҳодисалар, таҳдидлар биргина ўша давлат ёки минтақа ҳаётига дахлдор деган одам адашади. Чегара билмас бу хавф-хатарлар бутун инсониятнинг, тараққиётнинг душманидир. Атрофимизда бўлаётган геосиёсий жараёнлар, диний экстремизм, терроризм, наркобизнес, миллатлараро низолар бутун инсониятга катта офатлар келтиришини ҳаммамиз кўриб, билиб турибмиз.\nБарчамизга маълумки, «Ўзбекистон Республикасининг Ташқи сиёсий фаолияти концепциясини тасдиқлаш тўғрисида»ги қонун қабул қилинган. Ушбу ҳужжат Президентимиз томонидан қонунчилик ташаббуси асосида парламентга киритилган эди.\nУнда ҳозирги халқаро муносабатлар тизимидаги ўзгаришларга Ўзбекистон манфаатлари нуқтаи назаридан баҳо берилган. Давлатимиз ташқи сиёсатининг асосий мақсади, принциплари, вазифалари ҳамда устувор йўналишлари белгиланган. Шунингдек, ташқи сиёсий фаолиятни шакллантириш жараёнлари ва уни амалга ошириш механизмлари кўрсатилган. Умуман олганда, дунёда ва минтақамизда юзага келган вазиятни ҳисобга олган ҳолда, Ўзбекистоннинг ўз нуқтаи назари ифода этилган.\nМазкур концепцияда баён этилган вазифалардан келиб чиқиб айтадиган бўлсак, мамлакатимиз манфаатлари бевосита Марказий Осиё минтақасидаги давлатлар билан чамбарчас боғлиқ. Шунинг учун Ўзбекистон ўзининг яқин қўшнилари билан муносабатларда доимо очиқ, дўстона ва прагматик сиёсат юритиш тарафдори бўлиб келган. Минтақадаги барча долзарб сиёсий, иқтисодий ва экологик муаммолар ўзаро манфаатларни ҳисобга олган ҳолда, амалий мулоқот ва халқаро ҳуқуқ нормалари асосида ҳал этилишининг тарафдори бўлган. Бунинг ўзи ҳам давлатимиз доимо тинчлик, тотувлик, ўзаро ҳамжиҳатлик тамойилларига содиқлигини англатади.\nПарламент аъзолари, кенг жамоатчиликка мазкур қонуннинг мазмун-моҳиятини янада кенгроқ тушунтиришга қаратилган тарғибот ишларини олиб бориш лозим, деб ўйлайман. Тинчликни асраш учун ҳамма баравар ҳаракат қилиши, курашиши зарур. Давлатимиз раҳбари таъкидлаганидек, тинчликсиз ривожланиш бўлмайди, ривожланишсиз эса келажак ҳам йўқ.\nНИҚОБ ОСТИДАГИ ФИТНА\n“Никоҳ жиҳоди”: аянчли хақиқатлар


Осиё Кубоги-2019: Ярим финал баҳслари қандай ўтди? (Шарҳ)\n30 январь, 2019, 18:49\nТеглар:Осиё Кубоги | Япония | Эрон | Қатар | БАА\nФинални Эрматов бошқаради\nБирлашган Араб Амирликларида ўтаётган навбатдаги Осиё Кубоги ҳам якунланиш арафасида. БАА мезбонлик қилган қитъа биринчилигида фақатгина битта ўйин қолди. У ҳам бўлса финал. Ҳал қилувчи беллашувда Япония ва Қатар қарама-қаршилиги кузатилади.\nБиз эса ярим финал ўйинларининг қисқача шарҳига тўхталиб ўтамиз.\nЭРОН - ЯПОНИЯ 0:3\nГоллар: Осако 56, пенальти 67, Харагути 90+1\nЯрим финалнинг дастлабки учрашуви кўпчиликни ажаблантирди. Эрон ярим финалга бирорта ҳам гол ўтказиб юбормай етиб келганди. Рақиблари дарвозасини ишғол қилишда уларга тенг келадигани тўпилмаётганди. Натижада, форслар чемпионат фаворитига айланишганди.\nЯпония аранг ғалаба қозониб, рақибларини битта тўп фарқи билан таслим этаверди. Бу эса улар тўғрисида бироз бошқачароқ ҳулосага келишимизга ундади. Аммо бу японларнинг алдамчи тактикаси экан. Хажима Мориясу шогирдлари хоҳлаган пайт исталган жамоани доғда қолдиришларини намойиш этишди. “Самурайлар” эронликлар дарвозасини иккинчи таймда уч бош ишғол қилишди ва финалга йўл олишди. Мағлубиятдан сўнг Эрон терма жамоаси устози Карлуш Кейруш истеъфога чиқишини маълум қилди. Хабарларга қараганда, португалиялик мутахассис Колумбия терма жамоасида иш бошлайди.\nУмуман олганда, Эроннинг финалдан қучуқ қолиши кутилмаган ҳолат эмасдек. Бу терма мунтазам тарзда жаҳон чемпионатида ўйнайб келса-да, қитъа биринчилигида охирги марта 1976 йили ғолибликка эришган. Бу галги уриниш ҳам самарасиз якунланди.\nШу ўринда битта гап. 2018 йил 19 январь куни 23 ёшликлар ўртасидаги Осиё чемпионати чорак финалида Ўзбекистонга 0:4 ҳисобида енгилган Япония терма жамоаси футболчилари мухлисларидан узр сўраб, бошларини эгишганди. Бир йил ўтиб бу жамоанинг бош мураббийи Хажиме Мориясу Японияни Осиё Кубоги финалига олиб чиқди. Ўзбекистонни ўша мусобақада чемпион қилган мураббий Равшан Ҳайдаров эса ёшлар терма жамоасида ёрдамчи мураббий бўлиб ишламоқда. Ўсиш ва пасайиш.\nҚАТАР - БАА 4:0\nГоллар: Хухи 22, Али 37, Ал Ҳайдос 80, Ҳамид 90+4\nБир неча кун олдин Қатар ўз тарихида илк бор ярим финалга чиққанини, бу борада улар Жанубий Кореяни ортда қолдиришганини маълум қилгандик. Энди эса Феликс Санчес финалга чиқишди.\nЖаҳон чемпионати-2022 мезбони Осиё Кубоги-2019ни ўзида қабул қилган Бирлашган Араб Амирликлари дарвоазсига жавобсиз 4 та тўп киритган ҳолда финалчига айланишди. Беллашувда иккинчи голни урган Алмоез Али ажойиб натижа қайт этди.\nҚатар термаси сафида Алмоез Али гуруҳ босқичининг ўзидаёқ 7 та гол уришга муваффақ бўлган эди. "Ал Дуҳайл" клубининг 22 ёшли ҳужумчиси ярим финалда БАА дарвозасига битта гол урди ва Осиё Кубоклари тарихидаги энг яхши тўпурар Али Дайига етиб олди. Дайининг ҳисобида 8 та гол мавжуд. Эронлик собиқ тўпурар 1996 йилги Осиё Кубогида 8 бор рақиблар дарвозасини ишғол қилган.\nЭнди 22 ёшли футболчи финалда ҳам дарвозага тўп киритса, рекорд ўрнатади.\nШунингдек, Қатар Осиё Кубоги-2019да ўз дарвозаси дахлсизлигини сақлаб келмоқда. Қатар Осиё Кубоклари тарихида дастлабки 6 та ўйинда гол ўтказиб юбормаган илк жамоа. Улар 16 бор гол уришди.\nФинал 1 февраль куни Бирлашган Араб Амирликлари пойтахти Абу-Даби шаҳридаги “Шайх Зайид” стадионида бўлиб ўтади. Эътиборлиси, мусобақанинг ҳал қилувчи баҳси Равшан Эрматов бошчилигидаги ўзбекистонлик ҳакамлар бригадасига ишониб топширилди. Эслатиб ўтамиз, 41 ёшли ҳакамимиз учун бу қитъа кубогидаги биринчи финал эмас. У 2011 йил Қатарда бўлиб ўтган Осиё кубоги финалида ҳам ишлаган эди. Ўшанда ҳам Япония финалда Австралия билан куч синашган. Ўйиннинг асосий бўлимлари дуранг билан якунлангач Эрматов қўшимча таймларга мурожаат қилган эди. 108-дақиқаси ўтиб бораётган бир пайтда япониялик Юто Нагатомо австралияликлар дарвозасини ишғол этиб жамоасига ғолибликни тақдим этганди.\n1 февраль куни Тошкент вақти билан соат 19:00да бошланадиган финалда Токио-2020га тайёргарлик кўраётган япониялик ёшлар ва ЖЧ-2022га ҳозирланаётган ёш қатарликлар беллашади.\nЭрон ва БАА рақибларини тор-мор келтирди


Фундук пўстлоғидан мебель – америкалик тадқиқотчилардан янги технология • EastFruit\nБош саҳифа › Мева-сабзавот бизнеси › Технологиялар › Фундук пўстлоғидан мебель – америкалик тадқиқотчилардан янги технология\nФундук пўстлоғидан мебель – америкалик тадқиқотчилардан янги технология\nМуаллиф: EastFruit 5 Фев 22 4 Фев 22 045\nЁнғоқ ҳосили йиғиб олиниб, саноат корхоналарида пўстлоғидан тозалангач, кўплаб чиқитлар қолади. Қаттиқ, юпқа ва жуда секин парчаланадиган ёнғоқ пўстлоғи, одатда, чиқиндига ташланади. Аммо Вашингтон давлат университети олими Викрам Ядама шкаф, стол ва бошқа мебель қисмлари учун мустаҳкам панеллар ясашда ёнғоқ пўстлоғини қайта ишлашнинг янги усулини топди.\nWSU композит материаллар муҳандислик марказида Ядама ва тадқиқотчилар гуруҳи пўстлоқ, тола ҳамда сомон каби қишлоқ хўжалиги чиқиндиларини смола билан мустаҳкамланган меъморий ҳамда декоратив панелларга айлантирмоқда. Прессланган толали панеллар ишлаб чиқаришда фундук пўстлоғини ҳам синовдан ўтказаётган ишлаб чиқарувчилардан бири ушбу технологияга қизиқиб қолган, деб хабар бермоқда АgrоХХI.\n«Стол ёки шкафлар учун панеллар ясаётганингизда бир нечта жиҳатлар жуда муҳим», дейди Ядама.\n«Панеллар муайян бир оғирликдаги юкка бардош берадиган даражада мустаҳкам бўлиши керак. Улар винтлар ёки маҳкамловчи деталларни ушлаб туриши лозим, шунингдек, вақт ўтиши билан оғирлик туфайли эгилувчанлик даражаси минимал бўлиши зарур. Ва албатта, чиройли бўлиши ҳам муҳим».\nЎрмон ёнғоғи экологик жиҳатдан хавфсиз ва мустаҳкамлик, маҳсулдорлик ҳамда гўзаллик уйғунлигини намоён этади, прототип-панелларга ажойиб қизғиш-жигарранг тус беради.\n«Пўстлоқ таркибида жуда кўп углерод мавжуд», дейди Ядама. «Уларнинг парчаланишини тўхтатсангиз, углерод ажралишини кечиктирасиз. Агар биз материал чиқиндига тушишининг олдини олсак ва шу билан бирга, кўпроқ дарахтлар ўстиришда давом этсак, бу бизга узоқ муддат ёрдам беради”.\nЖамоа ҳозир панелдаги смола миқдорини минималлаштириб, табиий ингредиент миқдорини максимал даражада ошириш устида ишламоқда. Шу билан бирга, охир-оқибат, углерод чиқиндиларининг нейтрал даражаси билан биологик асосдаги смолаларни қўллаш режалаштириляпти.\nЛойиҳани шу йил қишда якунламоқчи бўлган Ядама ҳам маҳсулот, ҳам тижорат миқёсида кенгайтирилиши мумкин бўлган ускуна прототипини ишлаб чиқмоқда. Ишланма муваффақиятли бўлса, мижозлар тез орада ёнғоқ пўстлоғидан тайёрланган стол ёки стул сотиб олишлари мумкин.\n“Бу ҳамкорларимиз билан фундук қобиғидан янги панеллар яратиш борасидаги ажойиб тажриба бўлди. Архитектура ва дизайн мижозлари биз кўрсатган прототипларни жуда ёқтиришди ва биз ушбу янги турдаги материални ишлаб чиқаришга тайёрлаб бўлгач, катта муваффақиятга эришишни кутмоқдамиз”, дея хулоса қилди у.\nТуркияда ўтган йили 1,3 миллион тонна сархил мева шарбат ишлаб чиқариш учун қайта ишланди


Музлатилган мевалар янги узилганларига қараганда фойдалироқ - www.Voydod.net\nМузлатилган мевалар янги узилганларига қараганда фойдалироқ\nЭкспертлар музлатилган сабзавотлар, мевалар ва реза мевалар янги узилганларигақараганда фойдалироқ эканини аниқлади.\nУшбу маҳсулотлар янги узилган пайтида узоқ вақт сақланганида,улардаги фойдали моддалар ва витаминларнинг катта қисми йўқолиши, музлатилганида эса улар сақланиб қолишимаълум бўлди. Олиб борилган тадқиқотлар музлатилган учта маҳсулотнинг иккитасида муҳим компонентларнингкатта қисми борлигини кўрсатди. Булар С витамини, полифеноллар, бета-каротин, лютеин моддаларидир. Ушбукомпонентлар истеъмол қилинганида, одам ўзини саратондан ҳимоя қилади, бунинг устига тери, мия, кўз ватананинг ҳолати оптимал тарзда ушлаб турилади. Бироқ бу маҳсулотларнинг фойдали хусусиятлари организмгатаъсир қилиши учун музлатилган мева ва сабзавотларни эртигандан сўнг дарҳол истеъмол қилиш зарур.


23:58 / 02.09.2017\nЖорий йил ҳаж мавсуми бошлангандан бери араб давлатларидан бўлган камида 39 зиёратчи Маккада ҳаётдан кўз юмди. Бу ҳақда Okaz нашрида чоп этилган маълумотлар гувоҳлик бермоқда.\nЭнг кўп қурбонлар Миср ва Жазоирдан бўлган. Бу давлатларнинг ҳар биридан 8 зиёратчидан ҳалок бўлган. Нашр бунда Саудия Арабистони бош статистик бюроси маълумотларига таянмоқда. Бюрода таъкидланишича, ҳалок бўлганлар кекса ёшлилар бўлган ва табиий сабаблар – сурункали касалликлар авж олиши оқибатида вафот этганлар.\nШу муносабат билан, қироллик соғлиқни сақлаш вазирлиги мусулмонларга сурункали касалликлар билан ҳажни бажаришдан ўзини тийиш зарурлигини эслатиб ўтган.\nНашр Маккадаги Мино водийси шифохонасига 2,2 мингга яқин тиббий ёрдам сўраб мурожаат қилинган ҳолат ҳақида хабар берган. Зиёратчилар асосан қуёш уриши, юрак касалликлари ва қанд касаллигидан шикоят қилишган. Шифохонага ҳозирда Саудия Арабистонида кузатилаётган рекорд даражадаги иссиқ ҳаво туфайли ёш болалар ҳам келиб тушмоқда.\nҲаж амаллари адо этиладиган жойларда доимо ёрдамга шай турган мобиль клиникалар фаолият кўрсатмоқда.


Тўққиз яшар бола саратонга чалинган дўстини даволатиш учун ўз “бойлиги”ни сотмоқда\n12:41 / 12.03.2016\nАҚШлик Брэди Кэйл исмли тўққиз яшар бола бейсбол жамоасида бир ўйновчи ва саратонга чалиниб қолган дўстининг даволаниши учун чин юракдан меҳнат қилмоқда. Брэд дўсти Лэнден Пэлэтинонинг оғир дард билан оғриганини билиб қолгани ҳамоно уни даволаниши учун пул йиға бошлади.\n— Менда ўкплаб бейсбол карточкалари бор ва мен уларни хайирли ишга сарфламоқчиман, — деди Брэди.\nЁш спортчи бу карточкаларни йиллар давомида йиғиб келган эди. Уларнинг айримларида машҳур бейсболчиларнинг дастхати ҳам туширилган. У коллекциясидаги 500 дона кам учровчи карточкани сотиб, ундан тушадиган 7000 долларни дўстининг оиласига беришни режалаштирган.\n— Мен ўғлимнинг қилаётган ишидан жуда ҳайратга тушдим. Бунга ишониш қийин. Мен уни қўллаб-қувватлайман, — деди Брэдининг онаси Жэси Кэйл.


Темур Кападзе: “Фақат яхши тилакларим сизларга” / CHAMPIONAT.asia\nТемур Кападзе: “Фақат яхши тилакларим сизларга”\nТемур Кападзе тадбирга энг яқин дўсти Сервер Жепаров билан ташриф буюрди.\nТемур матбуотни имкон қадар тез-тез кузатиб боради. Биз учун сайтимиз борасидаги фикрлари билан қизиқдик.\n- Фурсатдан фойдаланиб, кўпчилик қатори мен ҳам championat.asia сайтининг туғилган куни билан табриклайман. Ўйлайманки, мана шу ўтган уч йил ичида сайт жуда кўп ишларни амалга оширди. Ўзининг катта аудиториясига эга бўлди ва янгиликларни тез-тез бериб туриши билан бошқалардан ажралиб турди. Сайт шаънига айтадиган гапларим фақат яхшиликлардан иборат. Сайтнинг ўқувчилари қанча кўпайса, бундан жудаям хурсанд бўламан.\n- championat.asiaнинг бошқа сайтлардан фарқи нимада?\n- Фарқи бор, албатта. Аввало сайтнинг кўриниши ўзгарди. Тўғриси, бошида кўника олмай юргандим, кейин эса ўрганиб кетдим. Менимча, сайт энди қулайроқ шаклга келтирилди. Бундан ташқари, сайтнинг рус тилидаги версияси ҳам жуда кўпчиликка маъқул келяпти. Орамизда русча ўқийдиганлар ҳам кўп ва бу улар учун айни муддао.\n- Сиз учун хабарларни ўқиш қизиқми ё хабарлар тагида чиқадиган мухлислар фикриними?\n- Тўғрисини айтсам, фикрларни унчалик ўқимайман, асосан хабарларни ўқиш билан чекланаман. Негаки аксарият фикрлар шунчаки ёзилади. Баъзи мухлислар эса ҳатто қўпол сўзларни ишлатиб бир нималарни ёзишади. Шу боис бунақа гапларни ўқигим келмайди.


Виржиниядаги барча мактаблар “арабча ёзувдаги” уй вазифаси сабабли ёпилди\n22:38 / 18.12.2015\nАҚШнинг Виржиния штатидаги барча мактаблар 18 декабрда “арабча ёзувдаги” уй вазифаси сабабли ёпилди. CNN телеканалининг маълум қилишича, можаро ҳуснихатни ўрганиш сабабли келиб чиққан.\n“Бу шаҳодат, арабчада ёзилган Тангрининг ягоналигига иймон келтиришдир. Уни ёзишга ҳаракат қилиб кўр. Бу сенга ҳуснихатнинг бадиий томондан мураккаблигини тасаввур қилишингга имкон беради”, деб айтилганди ўқувчиларга таклиф қилинган вазифада.\nБу уй вазифаси ижтимоий тармоқларда катта сондаги хабарлар билдирилишини келтириб чиқарди ва жамоатчилик томонидан норозиликларга сабаб бўлди, оқибатда штат ҳукумати барча мактабларни бир кунга ёпиб қўйишга қарор қилди. “Ўқувчиларга хавф бўлмаса ҳам, мактаблар бутун жума куни ёпиқ бўлади”, деб айтилди таълимга жавоб берувчи раҳбарлар баёнотида.\nТелеканалнинг маълум қилишича, баъзи жунбушга келган ота-оналар уларнинг фарзандлари исломни қабул қилишга мажбур қилинмоқдалар, деб ўйлашган. Улар бу вазифани берган ўқитувчини бўшатиб юборишни талаб қилдилар, бироқ ўқитувчи бу вазифани ўзи ўйлаб топмагани, балки дунё динлари бўйича дарсликдан олганини айтган.\nШаҳодат сўзма-сўз гувоҳлик деб таржима қилинади ва исломнинг бош фарзи ҳисобланади. Унда шундай дейилади: “Гувоҳлик бераман албатта Аллоҳдан бошқа илоҳ йўқдир, яна гувоҳлик бераман албатта Муҳаммад алайҳиссалом Аллоҳнинг бандаси ва элчисидир”. Қадимда шаҳодатнинг расмий шахс олдида “чин юракдан” уч марта кетма-кет айтилиши исломнинг қабул қилинишини англатган.\nFox телеканали ноябрь охирида содир бўлган шунга ўхшаш ҳолат ҳақида хабар берганди. Ўшанда Юта штатидаги мактаблардан бирида ўқувчиларга ИШИДни тарғиб қилувчи плакат яратиш таклиф қилинганди. Кейинроқ мактаб раҳбарияти ушбу воқеа юзасидан ўз узрини келтирган.


«Қимор жамиятга қандай фойда келтириши мумкин?!»\nЎзбекистонда "букмекерлик орқали футболни ривожлантирамиз" ниқоби остида халқ бошига катта офатлар олиб келиши мумкин бўлган фаолият қонунийлаштирилиш арафасида.\nБу ҳақда Ислом молияси қандай фикрда?\nҚимор, пул-буюм лотереялари, турли пуллик “ўйинлар” фақат одамларнинг омад ва мўъжизага бўлган кўр-кўрона ишончи, дангасалиги, очкўзлиги, меҳнат қилмасдан бир зумда бойиб кетиш иштиёқи туфайли ҳанузгача ривожланиб бормоқда. Интернетда қиморхоналарда ютиш эҳтимолининг жуда ҳам камлиги тўғрисидаги маълумотлар жуда кўп, шуларнинг бири билан мана бу ҳаволада танишишингиз мумкин.\nВаҳоланки, қимор ўйнашга киришаётган ҳар бир одам (а) ютуқ эҳтимоли ютқизиш эҳтимолидан солиштириб бўлмайдиган даражада камлигини бошиданоқ тушунади, (б) пулларини фикр-мулоҳаза асосида эмас, эҳтиросга берилган ҳолда гардкамига ишлатиш қарорини қабул қилади.\nНол (на зарар, на фойда) натижали ўйинлар. Бундай ўйинларда бир тарафнинг мағлубияти эвазига иккинчи тараф ғалаба қозонади. Бунга яққол мисол бўлиб турли қимор ўйинлари, лотереялар ва шу каби одамларнинг эҳтирос ва иштиёқига асосланган ўйинлар хизмат қилиши мумкин. Ислом ҳуқуқшунослиги иштиёққа асосланган гардкамчиликнинг ҳар қандай турини, жумладан шундай гардкамчиликка асосланган тадбиркорлик фаолиятини ҳам мутлақо тақиқлайди. Бунинг бир қанча сабаблари бор:\n- бойликларни тақсимлашдаги яққол адолатсизлик, яъни мақсадсиз равишда пул сарфлаган ўн/юз/минглаб кишиларнинг ҳисобидан бир нечта кишигина бойлик орттиради (ва одатда бундай осонлик билан меҳнатсиз топилган бойлик тезда исроф бўлиб йўқолиб кетади);\n- номутаносиб айирбошлаш ҳолати вужудга келиши, яъни сарфланган маблағ (лоторея ёки қимор учун сарфланган пул) эвазига бирор бир қийматга эга бўлган нарса олинмайди. Бундай номутаносиб айирбошлаш Аллоҳ томонидан тақиқланган бўлиб, “бировнинг молини ноҳақ ейишга” киради.\n- қимор бирор бир иқтисодий манфаат келтирмайди. Ислом ҳуқуқшунослигига асосан сармоя бирор фойдали маҳсулот ва хизматларга сарфланиши зарур. Қимор эса мавжуд бўлган бойликларни адолатсиз равишда қайта тақсимлайди холос. Бошқачасига буни қонун доирасидаги ўғрилик деб аташ мумкин.\n- гардкам қарорлар деярли доим мағлубиятга олиб боради, ислом дини эса бирор лойиҳани бошлашдан аввал ҳисоб-китоб қилишга ва лойиҳанинг муваффақиятли бўлиш эҳтимоли юқори бўлсагина пул тикишга ундайди, албатта, бу қимор концепциясига зид.\n- қимор ва шу тоифага кирувчи ўйинлар ҳудди маст қилувчи ичимлик ва гиёҳванд моддалар каби тобеликни келтириб чиқаради, руҳий беқарорликка, аксилижтимоий ҳатти-ҳаракатларнинг пайдо бўлишига сабаб бўлади ва ҳақиқатда муҳим бўлган ишлардан чалғитади.\n- қиморбозлик инсонни жиноят қилишга ундайди, зеро, пулини ютқазиб ҳеч нимасиз қолган инсон ҳар қандай йўл билан бўлса ҳам тез пул топишни ўйлайди ва ўғрилик, фирибгарлик, пораҳўрлик каби жиноий йўллар билан пул топиш тараддудига тушиб қолади.\n- қимор ва ва гардкамига қабул қилинган бизнес қарорлар аксар ҳолларда ўз жонига суиқасд қилиш ҳолларининг кўпайишига, оилаларнинг бузилишига ва бошқа мусибатларга сабаб бўлади.\n(Қимор ўйнашга ишқибозлар орасида ўз жонига қасд қилувчиларнинг нега кўп бўлиши масаласига бағишланган расмий илмий тадқиқотлар манбаси мана бу ерда. https://www. ncbi. nlm. nih. gov/pubmed/25808267)\nБироқ, шундай одамлар борки, улар гардкамчиликни маълум бир тавакалга (риск) асосланган бизнес қарорларга таққослаб, уларни бир бирига ўхшатишга уринадилар. Мисол учун, тадбиркор янги иш бошлаганида у бу ишни натижаси қандай бўлишини, ёки деҳқон экин экишни бошлаганда, унинг ери қанчалик ҳосилдор бўлишини билмай иш бошлайди. Лекин бундай ўхшатишлик умуман ноўрин, чунки тадбиркор ҳам, деҳқон ҳам табиий ноаниқлик шароитида қарор қабул қилишади, лекин бу қарорлар уларнинг билими, тажрибаси, ҳисоб-китоблари ва бошқа омилларга асосланган бўлади. Бундан ташқари, улар муносиб турмуш тарзини таъминлаш учун қўшимча иқтисодий манфаат келтиришади. Қимор жамиятга қандай фойда келтириши мумкин?!\nШундай қилиб, ислом, адолат ва одоб-ахлоққа асосланган ҳалол меҳнат устига қурилган ва ижтимоий манфаат пайда бўлишига сабаб бўлувчи ҳаётни ҳимоя қилади. Бунинг акси ўлароқ, қимор / гардкамчилик ва спекуляциялар адолатсизлик, телбалик, андишасизлик ва умидсизликка олиб боради.\nМақола билан тўлиқ бу ерда танишишингиз мумкин\nКиритилди: 10:39 28.11.2019. Ўқилди: 1948 марта. Фикрлар сони: 0 та.\nТошкентлик аёл "иссиқ-совуқчи"нинг тузоғига илинди


Тошкентда тўхтатилган Matiz салонидан 7 килога яқин наркотик топилди - UzNews.uz\n6 апреля, 12:25 467 0\nТошкентда тўхтатилган Matiz салонидан 7 килога яқин наркотик топилди\nМазкур “юк”нинг 3 кг 928 грамми “опий” гиёҳвандлик моддаси бўлган.\nТошкент шаҳар божхона бошқармаси ходимлари ҳамда ДХХ вакиллари ҳамкорлигида Тошкент шаҳрининг Сергели туманида тезкор тадбир ўтказилди.\nТезкор тадбирда аввалдан кузатувга олинган фуқаро Р.Т. бошқарувидаги Matiz тўхтатилиб, холислар иштирокида кўздан кечирилди. Кўздан кечириш давомида автомобилда йўловчи сифатида кетаётган фуқаро А.Д.га тегишли бўлган бир дона қоғоз қути борлиги аниқланди.\nМазкур қути белгиланган тартибда очиб кўрилганида эса ичидаги 5 дона скотчланган ўрамларда наркотик моддалар яширилганлиги фош бўлди.\nЭкспертиза хулосасига кўра, мазкур ўрамлардаги наркотик моддалар 3 кг 928 гр оғирликдаги “опий” ҳамда 2 кг 873 гр оғирликдаги “гашиш” гиёҳвандлик воситалари эканлиги аниқланди. Қонунбузардан жами 6 кг 800 гр бўлган наркотик моддалар олиб қўйилди.\nМазкур ҳолат юзасидан божхона органлари томонидан жиноят иши қўзғатилди.\nМаълумот учун, 2021 йилнинг бошидан бери божхоначилар ҳамда ҳуқуқни муҳофаза қилувчи бошқа идоралар вакиллари томонидан аниқланган 124 та қонунбузарлик ҳолатларида оғирлиги 65 килодан зиёд гиёҳвандлик воситаларининг ноқонуний айланмасига чек қўйилган.


Ўзбекистон, Буюк Британия: Катта Лангар Қуръони жумбоғи ортидан - BBC News O'zbek\nЯнгиланди 15 ноябр 2019\nЎзининг кўп асрлик ватани бўлмиш бир ўзбек қишлоғи номи билан аталган кўҳна Катта Лангар Қуръони 40 дақиқалик ҳужжатли фильмнинг мавзуси бўлиб, уни эндиликда bbc.com/uzbek веб-сайтида томоша қилиш мумкин. "Катта Лангар Қуръони изидан" фильмида Би-би-си Ўзбек Хизмати Ўзбекистондаги машҳур Sevimli TV телеканали билан ҳамкорликда саҳифалари дунё бўйлаб сочилиб кетган нодир қўлёзма ҳаётидаги бурилишлар ва ўзгаришлар изидан тушади.\nУшбу филм муҳаррири Дилором Иброҳимова шундай дейди: "Саккизинчи асрнинг ноёб Қуръони ҳақида ҳикоя қилиш ўта нозик ва ҳассос эътиборни талаб қиларди. Мазкур ҳужжатли фильм Би-би-си Ўзбек Хизмати ва Sevimli TV ўртасидаги давомли ҳамкорликнинг энг ёрқин намунаси ўлароқ ушбу жамоаларнинг биргаликда машаққатли меҳнати маҳсулидир. У Лондондаги BBC ва Тошкентдаги Sevimli TV жамоаларининг олиймақом тажрибаси, уйғунлигида яратилди. Шунингдек, бу филм BBC'нинг ҳужжатли киночилик санъати ҳамда Sevimli TV нинг Тошкентдаги бадиий ва тасвирчилар жамоасининг машаққатли меҳнатининг инъикосидир."\nУшбу ғояни Sevimli TV раҳбари Фирдавс Абдухолиқов Би-би-си Ўзбек Хизмати билан таҳририй ҳамкорлиги бўйича ўзаро англашув меморандуми имзоланиши ортидан ўртага ташлаган. У лойиҳани аввал бошиданоқ дастаклаб келди. Рамазон ойи давомида, ҳужжатли фильмни тасвирга олиш ишлари давом этар экан, Sevimli TV ҳамкорлик қилаётган жамоалар томонидан кашф этилган ва ҳайратга солувчи маълумотларни ўзида жо этган қисмларни ҳар куни праймтаймда телеканал томошабинлари эътиборига тақдим этиб келди.\nКатта Лангар Қуръони\n"Бизнинг бу қўшма лойиҳамиз Катта Лангар Қуръони тарихини ўрганиш йўлида қўйилган муҳим қадамдир. Мен Sevimli TV да Би-би-си Ўзбек хизмати билан биргаликда ишланган бу филмн тақдим этишдан мамнунман", дейди Фирдавс Абдухолиқов.\nҲужжатли филм муаллифларидан бири Луиза Искандарий «Бу мўъжаз қишлоқ ўзининг энг буюк хазинасини сақлаб келаётганидан воқиф бўлиш жуда ҳайратланарли. Саёҳатимиз давомида ўрганилган ҳар бир янгилик ҳикоямизга янгидан-янги саволлар ва чигалликлар қўшиб борди, шунингдек, улар ҳудуднинг тарихини ҳам ўзида намоён этар эди", дейди.\nҲужжатли филм Катта Лангар Қуръони Марказий Осиёга қандай келиб қолгани ва унинг саҳифалари қандай қилиб турли давлатларга бориб қолгани ҳақида ҳикоя қилади. Катта Лангар Қуръони Арабистондан Эрон оша Афғонистон ва Марказий Осиёга келтирилган. Луиза Искандарий аждодлари ва қариндошлари 15 асрдан буён бу нодир қўлёзмани фахрланиб асраб келган қишлоқликлар билан суҳбатлашади. Улар эса қандай қилиб муқаддас қўлёзмани кўз қорачиғидек асраганлари ва уни бир неча бор тортиб олишмоқчи бўлганликлари - мустамлакачи Россия подшоҳи ҳарбийлари, Совет давридаги КГБ томонидан - ва, ниҳоят, мустақил Ўзбекистон давлати уни ҳимоясига олгани тўғрисида сўзлаб берадилар.\nБундан ташқари қўшма жамоа ўз аждодлари Араб ярим оролидан келиб қолганини иддао қилувчи ва ҳамон араб маданияти унсурларини ўзида сақлаб келаётган бошқа бир қишлоққа ҳам сафар уюштиради.\nBBC ва Sevimli TV қўшма жамоаси Қуръоннинг илк ёзма намуналаридан бири сифатида кўрилувчи қўлёзма сақланадиган Ўзбекистондаги тоғли Катта Лангар қишлоғига саёҳат қилди\nҲужжатли филм йўқолган саҳифаларнинг катта қисми - умумий ҳисобда, 81 саҳифа - Санкт-Петербургдаги Шарқ Қўлёзмалари Институтида сақланаётганини аниқлади. Яна ўн икки саҳифа Ўзбекистон Мусулмонлари Идораси архивида экан бир пайтда, бир қанча саҳифалар Тошкентнинг илмий марказида, Бухородаги музейлардан бирида ва кутубхонада сақланмоқда. Олиб борилган суҳбатлар қадимий қўлёзманинг тарихига оид кўплаб тафсилотларни юзага чиқаради. «Катта Лангар» Қуръонининг, тахминан, юз саҳифаси қаерда экани номаълумлигича қолмоқда.\nҲозирда Би-би-си Ўзбек Хизмати веб-сайтида томоша қилиш мумкин бўлган "Катта Лангар Қуръони изидан" ҳужжатли фильми яқин кунларда Sevimli TV да эфир юзини кўради. Афғонистондаги Би-би-си Ўзбек Хизмати ҳамкори бўлмиш Arezo TV ҳам уни намойиш этади.\nБи-би-си Ўзбек Хизмати Ўзбекистон, Марказий Осиё шунингдек, Афғонистон ва дунёнинг бошқа ерларидаги ўзбекзабонлар учун мўлжалланган контентни таклиф қилади ҳамда у минтақадаги энг йирик хабар етказувчилардан бири ҳисобланади. bbc.com/uzbek вебсайтидан ташқари Би-би-си Ўзбек Хизмати Facebook, YouTube, Instagram, Twitter ва Odnoklassniki ҳамда Telegram орқали ҳам ўз муштарийлари билан боғланган.\nБи-би-си Ўзбек хизматининг ҳафталик аудиторияси 2,3 миллиондан ортиқдир.\nBBC Афғонистондаги ўзбекзабонлар учун мўлжалланган 10 дақиқали янгиликлар дастурини ҳар ҳафта 1,8 миллион одам томоша қилади.\nБи-би-си Ўзбек Хизмати Би-би-си Жаҳон Хизмати таркибига киради.\n"Катта Лангар" Қуръони изидан\nЖаҳонда саноқли кўрилган қадим Қуръони Каримнинг бу мусҳафини Ўзбекистонга ким олиб келганди? Қачон ва қандай қилиб? Нима учун унинг муқаддас саҳифалари ҳозирда жаҳоннинг турли нуқталарига тарқалиб кетган?\nҚашқадарё вилоятидаги Катта Лангар қишлоғида тарихи минг йилдан кўпроққа тақалувчи Қуръони Карим мусҳафи асрлар мобайнида сақлаб келингани кўпларга шу вақтга қадар маълум бўлмаган.\nБаҳорда Би-би-си Ўзбек хизмати "Sevimli TV" канали билан ҳамкорликда журналистик тадқиқот ўтказишга қарор қилди. Рамазон ойи давомида ижодий жамоа биргаликда қилган саноқсиз сафарлари чоғида Катта Лангар Қуръони атрофидаги тарихий фактлар ва афсоналарни текшириб, ушбу муқаддас китобни сақлаган қишлоқ аҳли хотиралари, шунингдек мутахассислар фикрларини йиғишга мувафақ бўлди. Терига ёзилган ўта ноёб Калому Шарифнинг Катта Лангарга келиб қолиш тарихи ва асрлар оша, қўлдан-қўлга ўтиб, авайлаб сақлаб келингани борасида тафсилотларни аниқлашга қодир бўлди. Қўлга киритилган янги маълумотлар, суҳбатлар ва жараён тафсилотлари кундалик равишда "Sevimli TV" орқали махсус кўрсатув, шунингдек янгиликлар дастурлари орқали муфассал равишда Ўзбекистондаги томошабинларга тақдим этиб борилди.\nЖурналистик изланишларнинг диққатга сазовор нуқталарини ўз ичига олган Би-би-си Ўзбек хизматининг "Катта Лангар Қуръони изидан" ҳужжатли филми иккала жамоанинг биргаликдаги ҳаракатлари самарасидир.\nБи-би-си Ўзбек хизмати айни филмни суратга олишда жонбозлик кўрсатган лойиҳа раҳбари Фирдавс Абдухолиқов, Sevimli TV ижодий гуруҳи ва Катта Лангар қишлоғи аҳолисига, Туризмни ривожлантириш Давлат қўмитасига алоҳида миннатдорлик изҳор этади.\nТуркия: Истанбулда Марказий осиёликлар қўлга олинди


Ўйинчоқ қонунлар. «Лазейкашунослар» яна бир бора...\n03.10.2019 17:48 0 4346\nМашиналарнинг орқа эшигига парда ўрнатиш масаласи бир неча ойлардан буён юртимизнинг турли ҳудудларидаги судларда муҳокама бўлаётганидан хабарингиз бор. Гарчи қонунчилигимизда орқа эшикка парда ўрнатишга рухсат берилган бўлса-да, лекин Ички ишлар вазирлиги ҳамда унинг Йўл ҳаракати хавфсизлиги бош бошқармаси буни тан олмасдан, яъни бошқача қилиб айтганда қонунларни ўзлари тушунмасдан, халқнинг аҳволини оғирлаштириб, уларга ноқонуний жарималар солиш билан шуғулланмоқда.\nБундай вазиятда Ички ишлар вазирлиги ўта номардларча, аммо кўпчилик кутган йўлни танлади. Яъни Маъмурий жавобгарлик тўғрисидаги кодекснинг 126-моддасига ўзгартириш киритиш тўғрисидаги қонун лойиҳасини ишлаб чиқди.\nҲар ҳолда виждонли инсонлар шундай қилган бўлар эди. Яна ҳам танлов ўзингизда. Сизларни виждонли инсонлар эканлигингизга чин дилдан ишонгим келади.\nХориж Кеча, 16:51\nМеркель идорасига «ҳужум қилган» ҳайдовчи қўлга олинди\nАвто 22/11, 20:02\n#Алишер Султонов - 8


Кубада "Форсаж" фильмининг саккизинчи қисмини суратга олиш ишлари якунланди\n15:46 / 07.05.2016\nКуба пойтахти кўчаларидаги икки ҳафталик югур-югурлардан сўнг 6 май куни Ҳаванада Американинг афсонавий "Форсаж" фильмининг саккизинчи қисмини суратга олиш ишлари якунланди. Минглаб кубаликлар Ҳолливуд жангари фильмининг иш жараёнида иштирок этишди.\nФильмнинг бош роль ижрочилари Мишель Родригес ва Вин Дизель киношоуга ўзига хос жило беришди. Уларнинг жамоат жойларида ва хусусий муассасаларда тез-тез пайдо бўлиши кубалик кўплаб машҳурлар "овчилари"ни беҳад қувонтирди.\nМаҳаллий киносеварлар учун бир неча эпизодларда суратга тушган актриса Шарлиз Тероннинг Ҳаванага келиши кубаликлар учун кутилмаган янгилик бўлди.\nФильм ишлаб чиқариш ҳақида расмий маълумотнинг камлиги маҳаллий аҳолининг норозилигига сабаб бўлди, чунки суратга олиш жараёнлари туфайли баъзи кўчаларни ёпишга тўғри келди, бу эса Куба кўчаларида автомобиллар тирбандлигини ҳосил қилди.\n"Форсаж-8" фильми премьераси 2017 йилда бўлиб ўтиши кутилмоқда.


BBCUzbek.com | Bosh Sahifa | Би-би-си меҳмони - 'Ёмғирларни майдалатган' хонанда Кумуш Раззоқова\nСўнгги янгиланиш: 29 Январь, 2010 - Published 14:39 GMT\nБи-би-си меҳмони - 'Ёмғирларни майдалатган' хонанда Кумуш Раззоқова\nКумуш Раззоқова ўзи ижро этган ҳар бир қўшиқнинг Ўзбекистонда "ҳит" бўлишига эриша олган саноқли эстрада қўшиқчиларидан биридир\nРукнимизнинг бу галги меҳмони ўз ижроси билан "майда ёққан ёмғирларни ҳам майдалатган" ўзбекистонлик хушовоз хонанда Кумуш Раззоқова.\nКумуш Раззоқова Ўзбекистон эстрадасида ҳақиқий юлдуз иккита бўлса, ўшандан албатта биттаси сифатида эътироф этилувчи санъаткордир.\nХонанда ўзига хос овози, ижроси, шеър ва мусиқа танлаш бобидаги нозик диди билан ўзбек қўшиқчилигида алоҳида ажралиб туради.\nКумуш Раззоқова "Садо"дами, "Наво"дами ёки яккахон бўлиб, ўзи ижро этган ҳар бир қўшиқнинг Ўзбекистонда "ҳит" бўлишига эриша олган саноқли эстрада қўшиқчиларидан биридир.\nХонанда санъат оламидаги қарийб 30 йиллик фаолияти давомида бири бирига ўхшамаган, аммо ҳар бири ўз мухлисларининг кўнглини бирдек забт этган юзлаб қўшиқлар ижро этишга муваффақ бўлган.\nХушовоз хонанда Кумуш Раззоқова билан суҳбатимизни тинглаш учун бу ерга босинг\nКумуш Раззоқова муштарийларимиз саволларига жавоблари билан:\nБи-би-си: Сизга илк саволимиз Ўзбекистондан, Азаматдан. Азамат, “Кумуш опа, мен сизнинг қўшиқларингизни, айниқса, “ёмғир ёғар майда, майдалаб,”ни жудаям ёқтираман. Сизга саволим – нега ҳозирги кунда қўшиқларингизни фақатгина телесериалларга ёзилган “soundtrack”ларда эшитаяпмиз? Ҳозирда ўз ижод маҳсулларингизни халқимизга кенг тақдим этмаётганингизнинг сабаби нимада? Ёки бунга бугунги шоу-бизнес оламидаги салбий рақобат сабабмикин?” деб қизиқибди. Яна Мақсуд ҳам шунга ўхшаш савол юбориб, “Бугун нима иш билан банд эканингиз”ни сўрабди.\nКумуш Раззоқова: Ўша саволнинг ичида “бугунги ўзбек шоу-бизнесидаги рақобат” деган сўзни эшитдим. Рақобат, деган сўз бизнинг бугунги шоу-бизнесимизда борми-йўқми, буни ҳали ўйлаб кўриш керак. Энди ёшларнинг, нима дейди, ўзининг “тусовкаси” бор. Бизнинг ёшимиздаги санъаткорлар камдан-кам кўринишади. Бунинг нимага боғлиқ эканини ўзим ҳам билмайман. Балким, продюсерлик мактабининг йўқлигигами....Агарда концертлар бўлганда таклиф қилишганида, мен жон деб қатнашардим, ростини айтсам. Бир хил хонандалар бор, ўзларига ўзлари қўшиқ ёзишади. Мен ўзим қўшиқ ёзмайман. Бир-икки марта тажриба қилиб кўрганман, ўзимга ёқмаган, шунинг учун ҳам бунга қайтиб қўл ураётганим йўқ. Агарда бастакорлар янги қўшиқларини таклиф этишганида, мен жон деб ижро этардим. Лекин унақанги таклиф нимагардир тушмаяпти. Бу бастакор ва шоирларимизга савол бўлиши керак: “Нимага янги қўшиқлар йўқ?..”\nБи-би-си: Швециядан Саид Рўзиев эса, “Кумуш хоним, сиз қўшиқ, яъни шеър танлашда кўпроқ нимага эътибор берасиз? Чунки қўшиқларингиз бир-биридан чиройли. Агар малол келмаса, “Унутма мени” қўшиғидан озгина айтиб берсангиз,” деб илтимос қилибди.\nКумуш Раззоқова: Энди “Унутма мени” қўшиғини ҳозир айтолмайман. Бироз шамоллаганман. Шеърга келсак, маъноси йўқ шеърларни ҳеч қачон ёқтирмаганман: “Кокилларинг, кўзларинг, сочларинг,..” деган қўшиқлар ёқмайдиям, унақанги шеърлар ҳам ёқмайди. Менга кўпроқ қанақадир драматик ҳодисаларга бой шеърлар ёқади. Шунинг учун ҳам бастакор Дилором Омонуллаева шоир Усмон Азим шеърларига ёзган қўшиқлар ички дунёмга кўпроқ яқин бўлган шеърлар, қўшиқлар бўлган.\nБи-би-си: Туркиядан бошқа бир муштариймиз эса, “Кумуш опа, нимага Гугушхоним сизнинг қўшиғингизни ўзиники қилиб, сўрамасдан ижро этган?” деб сўраяпти.\nКумуш Раззоқова: Энди, бу қўшиқлар,..ростини айтсам, бу менинг қўшиғим эмас. Чунки унинг муаллифи бор. Бу қўшиқни Ўзбекистон Халқ артисти Фаррух Зокиров ёзган. Бу қўшиқ 1983 йилда ишланган “Водиллик келин” бадиий фильми учун ёзилган эди. Ўша фильмдан бошлаб, “Унутма мени” қўшиғи яккахон хонанда сифатида биринчи ижро этган қўшиғим бўлган. Бу қўшиқ энди ўша пайтдан “классика” бўлиб қолган. Қўшиқларимни олиб, “классика”дек ҳурмат қилиб, ижро этишса, мен бундан жуда ҳам хурсандман. Энди, сўрабми, сўраб эмасми, албатта, кимдир агарда олдимдан ўтса, мумкинми-йўқми деса, мен албатта йўқ демайман. Лекин бу қўшиқлар ҳаётга кириб кетган қўшиқлар,..Яхши қўшиқларни ижро этиб, агарда одамлар ўзига яқин қилишса, ўша қўшиқларни ижро этиб, саҳнада ўзи учун ниманидир очса, мен бундан жуда ҳам хурсанд бўламан.\nБи-би-си: Яна бир муштариймиз эса, “Садо” гуруҳига қабул қилинган кунингизни тасвирлаб беринг,” деб савол йўллабди.\nКумуш Раззоқова: Мен эстрада қўшиқчиси бўламан, деб ўйламаган эдим, чунки махсус мусиқий тарбиям йўқ эди. Ўша пайтда саҳнага чиқиш учун иккита-учта консерваторияни тугатиш керак, деб ўйлардим. Мен ўрта мактабни битириб, Химия факультетига кирмоқчи эдим. Чунки мактабда яхши ўқирдим. Университетга бориб, Химия факультетига ҳужжатларимни топшираман деганимда, шаҳарда кичкинагина бир эълонга кўзим тушиб қолган эди. Ўша пайтларда “Ўзбекконцерт” деган бирлашма бор эди, улар ёшларни танловга таклиф этишаётган экан. Ўшанда қўрқмасдан танловга борганман. Танловдан ўтганман. Ўша комиссияга раҳматли Ботир Зокиров раҳбарлик қилганди. Танловда мен билан бирга бутун республикадан келган ёшлар ҳам иштирок этишганди. Ўша пайтда раҳбарларнинг бошларига ёш хонандаларнинг орасидан мана шунақанги бир гуруҳ тузсак, деган фикр келган экан. Танловдан ўтганим учун мен жуда ҳам бахтли бўлганман ўша пайт. Бу – ҳаётимдаги жуда ҳам ҳаяжонли лаҳзалар бўлган. Чунки бир кунда профессионал саҳнага келиб қолганман.\nБи-би-си: Муштариймиз ҳамиша шундай гўзал ва ардоқли хонандамиз бўлиб қолинг, деб тилак ҳам билдириб қолибди.\nБи-би-си: Оврўподан Зафар Ҳамидов эса, “Садо” гуруҳининг тарқалиб кетишига нима сабаб бўлган? Гуруҳдаги бошқа дугоналарингиз бошқа давлатларга кетишганда, сиз нима учун Ўзбекистонда қолгансиз?” деб қизиқибди.\nКумуш Раззоқова: “Садо” тарқалиб кетган пайтда бутун собиқ Шўролар Иттифоқи ҳудудида “перестройка” деган нарсалар бўлиб кетган. Бизнинг гуруҳимиз ичида ҳам қанақадир, келишмовчилик деб айтолмайману, лекин ижодий режаларимизга ҳар хил қарашлар вужудга келган. Иккита қизимиз Москвага кетишимиз керак, деб туриб олишди. Бошқа қўшиқларни айтишимиз лозим, мана ҳаммага ўхшаб Россиябоп ҳитларни айтишимиз керак, деган нималар пайдо бўлди. Мен бўлган гуруҳнинг ярмиси эса, Ўзбекистонда қолиб, ўзимизнинг шарқона қўшиқларимизни ижро этишимиз керак, деган фикрга келганмиз. Фақатгина ўзимизнинг ўзбек қўшиқларимиз, шарқона наволаримиз орқали дунёга танилишимиз мумкин, деган баҳслар бўлган. Яна иккинчи тарафи – ўша 10 йил саҳнада ишлаб келганимиздан кейин ҳар биримиз яккахон хонанда бўлишга тайёр бўлганмиз. Балки бу ҳам битта сабаб бўлгандир, деб биламан.\nБи-би-си: Кореядан Икром Сувонов, “Садо” гуруҳининг қолган икки аъзолари ҳозир қаерда, нималар билан машғуллар,” деб, яна бир муштариймиз эса, “Азиза Муҳаммедованинг ижоди ҳақида қандай фикрдасиз, у билан ҳозир алоқангиз борми?” деб савол йўллашибди.\nКумуш Раззоқова: Қолган иккита қизимиз Россияда туришади. Иккаласиям барибир саҳнага яқин. Мила Романиди билан кўп кўришиб турамиз, деб айтолмайману, лекин телефон орқали гаплашиб турамиз. У Тошкентга келса учрашамиз, мен Москвага борсам кўришамиз. Лекин Азиза билан унақанги алоқамиз йўқ.\nБи-би-си: Хонанда сифатида Азиза Муҳаммедованинг фаолиятига қандай қарайсиз?\nКумуш Раззоқова: Мен ҳар доим унинг овози жуда ҳам яхшилигини айтиб келганман. Худодан берилган яхши овози бор. Репертуарига келсак, энди, Россиябоп. Мен ўзим лирик хонанда бўлганим учун, менга яқин эмас. Лекин ўзининг йўналиши бор, саҳнада ўзининг интилиши бор. Балким ҳар доим ҳам тўғри йўл тополмас, лекин барибир мана шу интилиши борлиги учун мен уни ҳурмат қиламан.\nБи-би-си: Буюк Британиядан Санжар Мажидов, “Кумуш опа, ўзингиз жуда ҳам зўр қўшиқчисиз. Лекин ўзингиз машҳур қўшиқчи сифатида қайси хонандани энг кўп ёқтирасиз?” деб қизиққан. Ўзбекистондан Азамат эса, “Ўзбек шоу-бизнесидаги ўзингизга ёққан санъаткорлар кимлар?” деб сўраган.\nКумуш Раззоқова: Мен ўзи Дайана Росснинг қўшиқларида ўсганман. Шу биринчи саҳнага келганимда, раҳбарим Владимир Барамиков қўлимдан тутиб, магнитофоннинг олдига олиб бориб, Дайана Росснинг қўшиқларини қўйиб, “Мана, сенинг овозингга мос келадиган услуб, мана сенинг овозингга мос келадиган оҳанг, мана шуни эшитгин, балким ўзингнинг овозингни топарсан,” деган. Шу-шу Дайана Росснинг қўшиқларини жуда кўп эшитганман, чунки менинг ҳам овозим баланд бўлганлиги учун....Энди, бугунги ўзимизнинг эстрадага келсак, ёш хонандалар орасида ўзбек эстрадасининг концепциясини ўйлаган, ўша бошидан ўйлайдиган хонандалар жуда ҳам ёқади. Менинг сафдошим бўлган Равшан Намозов деган шунақанги хонандамиз бор. Гулсанам Мамазоитова менга жуда ҳам ёқади. Энди, албатта, Севара Назархон ёқади. Унинг эстрадага ўз қараши бор. Яна Жаҳонгир Отажонов. Унинг менга вокал маҳорати ёқади.\nБи-би-си: Туркиядан ўзини сизнинг ашаддий мухлисингиз деб таништирган Муҳиддин эса, “Ҳурматли Кумуш опа, адашмасам, бундан 5-6 йил аввал Тошкентда сизга қарашли Setar FM радиоси иш бошлаган эди. Кейинчалик бу радио негадир фаолиятини тўхтатди. Бу радио ва унинг тақдири ҳақида маълумот бера оласизми?” деб сўраб, сизга чексиз ҳурматларини изҳор этиб қолибди.\nКумуш Раззоқова: Раҳмат, шуни ҳам билишаркан, мен жуда ҳам хурсандман. Ростдан ҳам бундан бир неча йил олдин Setar FM 90 деган радиога мени муҳаррир этиб чақиришганди. Мен бир йилча улар билан бирга ишладим. Ростини айтсам, мен бу соҳада ўзимни тополмадим. Бу ҳам бир қанақадир бир касб. Бунга ҳам қандайдир ўзининг одамлари бўлиши керак, деб ўйлайман. Барибир, мен энди саҳнанинг одамиман. Мен кабинетда ўтиргани ўрганмаган эканман. Ўша бир йил мобайнида радио билан ҳамкорлик қилган бўлсам, мен бир кун ҳам кабинетда ўтирганим йўқ. Кетганимдан кейин радио яна бир йилларчами ўзининг фаолиятини давом эттирди, кейин нимагадир йўқ бўлиб қолди. Ростини айтсам, нимагалигини билмайман.\nБи-би-си: Ўзбекистонлик бошқа бир мухлисингиз эса, “Ҳозир муҳожиротда бўлган хонанда Юлдуз Усмонованинг ютуқ ва камчиликларига нисбатан эркин танқидий фикрингиз менга жуда ҳам қизиқ,” деб сўраяпти.\nКумуш Раззоқова: Нимагалигини, сабабларини унча билмайман. Энди, ҳамма инсонларга ўхшаб қаердадир уни эшитдим, буни эшитдим, билмайман, лекин мен Юлдуз Усмоновага ўзимнинг ҳурматларимни айтишим мумкин. Фақат ижодкор сифатида мен уни жуда ҳам ҳурмат қиламан. Чунки бизлар “Садо” гуруҳига ундан олдин келганмиз. Саҳнада мен унинг фаолиятини биринчи қадамлариданоқ кўриб турганман. Ўзбек халқ қўшиқларига жуда ҳам авайлаб эътибор бериши ёқади менга. Умуман, ўзбек эстрадасига бўлган фидойилиги жуда ёқади. Қўшиқлари менга жуда ҳам яқин. Умуман бизнинг ёшимиздаги санъаткорларнинг қўшиқлари бугунги эстрадамизда етишмаётганлиги жуда ҳам билиниб турибди.\nБи-би-си: Туркиядан бошқа бир муштариймиз эса, “запрет” қилинган ижодкорлар ҳақидаги фикрингиз билан қизиққан.\nКумуш Раззоқова: Вой, ростини айтсам, мен билмайман, ким бу “запрет”ларни қилади, нима учун қилади, борми бунақанги “запрет”лар... Мен бу тўғрисида эшитаман. Сабаби нима учун тушунмайману, лекин, менимча, бу нотўғри нарса. Ижодкор ижод қилиши учун нима керак – эркинлик бўлиши керак, чунки агарда ижодкорда эркинлик бўлмаса, у ижод қилолмайди. Унга, менимча, ёрдам бериш керак. Агар қаердадир қоқилиб кетган бўлса, у ҳам оддий инсон, унинг ҳам ҳаётий қанақадир нималари бор, у ҳам ўз хатоларини қилади, унга бир шанс бериш керак, хатоларини тузатади, ёрдам бериш керак бу ижодкорга деб ўйлайман. А унақанги “запрет” қилиб, бугун бор, эртага йўқ,...Бунақада эстрадамизни фақат кам қиламиз.\nБи-би-си: Аргентинадан Қувондиқ Умаров эса, “Ҳурматли Кумуш Раззоқова. Мен сизни сирли сандиққа ўхшатаман. Нима учун ўзингиз, оилангиз, турмуш ўртоғингиз ва фарзандларингиз ҳақида умуман маълумот бермайсиз?” деб, Олмониядан Саида эса, “Кумуш опа, аввало санъатингизга офарин деб, бошқа мавзуда савол берса: “Оилангиз ҳақида кам ўқиганмиз, кам эшитганмиз, фарзандингиз борми?” деб сўраяпти.\nКумуш Раззоқова: Мен, энди, оддий инсонман. Ўзимнинг оилам тўғрисида кўп гапирганман. Онам, опа-сингилларим тўғрисида. Лекин ўзимнинг ҳаётим, яъни шахсий ҳаётим тўғрисида гапиришни унча ёқтирмайман. Энди, турмуш ўртоғимни ҳамма биларди Ўзбекистонда – Владимир Барамиков. У билан 20 йил бирга яшадик. Кейин ажрашиб кетганмиз. Ўшандан бери ўзимнинг шахсий ҳаётим ҳақида гапиришни ёқтирмайман.\nБи-би-си: Энг сўнгги саволимиз Лондондан. Аброр, “Кумуш опа, менга исмингиз жудаям ёқади. Агар сир бўлмаса, сизга бу исмни ким қўйган?” деб қизиқибди.\nКумуш Раззоқова: Бу исмни менга адам қўйганлар. Адам раҳматли мен 9 ойлик гўдак бўлган пайтимда оламдан ўтганлар. Энди опамларнинг гапириб берганларига қараганда, адам ҳайдовчи бўлганлар, лекин дам олиш пайтларида болохонага чиқиб, дўстлари билан дутор чалиб, қўшиқ айтишни ёқтирган эканлар. Ҳамда адабиётни жуда яхши кўрган эканлар. Ўша китобларни ўқиганларида қаҳрамонлари шунақанги ёққан бўлса керак, Абдулла Қодирийнинг “Ўтган кунлар”романини ўқиб, менинг исмимни Кумуш деб қўйган эканлар. Ойбекнинг “Қутлуғ қон” романини ўқиганларида, Гулнора деган исм ёқиб олиб, уни опамга қўйган эканлар. Энди, ким билади, агарда улар ҳаёт бўлганларида, яна бизнинг оиламизда бошқа романлар қаҳрамонларининг исмлари бўлармиди, деб ўйлайман.\nБи-би-си: Сизга савол йўллаган муштарийларимизга тилакларингиз бўлса, марҳамат, микрофонимиз очиқ:\nКумуш Раззоқова: Мен уларга албатта сиҳат-саломатлик тиламоқчиман. Мен билан ҳамдард бўлишгани учун ҳам, менинг ҳам қанақадир ҳаётий келишмовчиликларим бор, ижодимда ҳам қанақадир баландликлар, пастликлар бор, энди бу ижод, ижод йўли ҳар доим ҳам силлиқ бўлавермайди, шунинг учун ҳам уларнинг борликлари учун раҳмат демоқчиман. Келгусида, энди, албатта одам умид билан яшайди, агарда яна янги-янги қўшиқларим пайдо бўлса, бу қўшиқларни ўзимнинг шинавандаларим учун, мухлисларим учун ижро этаман. Улар биринчи бўлиб ўша қўшиқларимни эшитишади деб ўйлайман.\nБи-би-си: Вақтингизни аямай, биз билан суҳбатга рози бўлганингиз ва ажойиб суҳбатингиз учун Сизга каттадан-катта раҳмат!\nУмида Аҳмедова бокиралик, санъат ва савия ҳақида\n'Аҳён-аҳён бўлса-да, уйингизда қўшиқларим янграб турсин...'\nўз ижоди, рэпперлар, мусулмончилик ва вазни ҳақида\nМоҳира Асадова: 'Ортингдан яхши ном қолиши керак'\nТаниқли актёр ва бетакрор овоз соҳиби Афзал Рафиқов\nГулчеҳра Жамилова Кумуш ва бугунги ўзбек киноси ҳақида


Япония Ўзбекистонга наркотикларга қарши курашда ёрдам беради\nЯпония Ўзбекистонга Афғонистондан олиб ўтилаётган наркотикларга қарши курашиш учун 2,5 миллион долларга яқин миқдорда кўмак кўрсатади.\nЛойиҳа доирасида накроткиларга қарши курашиш учун идоралараро мобил гуруҳлар ташкил этилади. Мазкур лойиҳа БМТнинг наркотиклар ва жиноятчиликка қарши кураш бошқармаси кўмагида амалга оширилади.\nБу борада БМТ бошқармаси ҳамда Япония ҳукумати ўртасида Тошкентда 20 октябрь куни БМТнинг Марказий Осиё ваколатхонасида шартнома имзоланди.\n”Ўзбекистонда афғон наркотикларига қарши идоралараро мобил гуруҳларни ташкил этиш орқали курашиш” лойиҳасининг асосий ижрочилари Ўзбекистон ҳуқуқ-тартибот тузилмалари бўлади.


bektemir.toshkent.uz Bektemir.Toshkent.Uz - "ICTWEEK UZBEKISTAN – 2017" АКТ Ҳафталиги Бўлиб Ўтади\n"ICTWEEK UZBEKISTAN – 2017" АКТ ҳафталиги бўлиб ўтади - Бўлимга қайтиш\nИлғор технологиялар ярмаркалари, фестиваль ва кўргазмалари доим жамият ривожи ва инновацион ишланмалар интеграциясига янги суръат бағишлаган, олим ва ихтирочиларни янги ғояларга илҳомлантирган. "ICTWEEK UZBEKISTAN" анъанавий ахборот-коммуникация технологиялари ҳафталиги ҳам айнан шу мақсадларга хизмат қилади.\n18-22 сентябрь кунлари мамлакатимиз ахборот коммуникация технологиялари соҳасида йилнинг энг муҳим воқеаси бўлиб ўтади. Унда юртимиз ва хориж олимлари томонидан яратилган юзлаб ишланма ва технологиялар намойиш этилади. АКТ ҳафталиги Ўзбекистон Республикаси Олий Мажлиси Қонунчилик палатасининг Ахборот ва коммуникация технологиялари масалалари қўмитаси, Ўзбекистон Республикаси Вазирлар Маҳкамаси, Ўзбекистон Ахборот технологиялари ва коммуникацияларини ривожлантириш вазирлиги ҳамкорлигида ташкил этилмоқда.\nПрезидентимизнинг 2017 йил 30 июндаги «Республикада ахборот технологиялари соҳасини ривожлантириш учун шарт-шароитларни тубдан яхшилаш чора-тадбирлари тўғрисида»ги фармони АКТ учун дастурий таъминот саноатининг халқаро стандартларга мос ривожланиши, маҳаллий рақобатбардош дастурий маҳсулотлар ишлаб чиқувчилар фаолиятини қўллаб-қувватлаш ва кенгайтиришда муҳим омил бўлмоқда.\nМазкур ҳужжатга мувофиқ, мамлакатимизда «Mirzo Ulugbek Innovation Center» ахборот технологияларини ишлаб чиқиш ва жорий этишга кўмаклашиш инновацион маркази очилди. Марказнинг мақсади ахборот технологиялари соҳасидаги хўжалик субъектлари ҳамда дастурий маҳсулот ишлаб чиқувчилар бошини қовуштиришдан иборат. У ўзига хос тамойил асосида фаолият юритади, яъни АКТ соҳасидаги корхоналар юртимизнинг қайси ҳудудида жойлашганидан қатъи назар, марказ резидентлари бўла олади.\n«ICTWEEK Uzbekistan» 2004 йилдан эътиборан ҳар йили сентябр ойи охирида ўтказиб келинади. Ҳафталик нафақат соҳаларни такомиллаштиришга йўналтирилган тадбирларни ўз ичига олади, балки мутахассислар ва ахборот технологияларининг кўплаб истеъмолчиларида ҳам катта қизиқиш уйғотмоқда. Жорий йилда АКТ ҳафталигини «ICTSUMMIT – 2017» ахборот-коммуникация технологиялари саммити очиб беради. Саммит 19 сентябрь куни "Ўзэкспомарказ" анжуманлар залида раёсат йиғилиши шаклида ўтказилади. Анъанавий саммит ҳамкорлик муносабатларини йўлга қўйиш ва мустаҳкамлаш, ютуқ ва муаммоларни муҳокама қилиш, шунингдек, АКТ ривожланишига доир долзарб масалалар юзасидан фикр алмашиш мақсадида юртимиз ва хориждан юзлаб иштирокчиларни жалб этади. Иштирокчилар Ўзбекистонда АКТ ҳолати ва АКТнинг ривожланиш истиқболлари, давлат бошқарувига информацион технологияларни жорий қилишдаги ютуқ ва камчиликлар, "Электрон ҳукумат" тизими ва унга кириш инфратузилмаси тараққиёти, шунингдек, мамлакатимизда электрон тижоратни ривожлантириш истиқболларини муҳокама қиладилар.\nАнъанага кўра, бу йил ҳам «ICTExpo – 2017» ахборот-коммуникация технологиялари миллий кўргазмаси ташкил этилмоқда. Кўргазма 19-21 сентябрь кунлари Тошкент шаҳрида ўтказилади. Бу йил унда 100 дан ортиқ компания, 35 минг иштирокчи қатнашиши кутилмоқда. Компаниялар ташриф буюрувчиларга ахборот технологиялари соҳасидаги энг сўнгги ишланмаларни намойиш этиб, кенг турдаги ўзига хос хизмат ва ечимлар таклиф қилади. Шундай янгиликлардан бири – "Ўзэкспомарказ" залларидан бирида иш бошлайдиган демоҳудуддир. У компанияларга охирги ишланмаларининг техник ютуқлари ва ўзига хослигини кўргазмали равишда намойиш қилиш имконини беради. "Электрон ҳукумат" технологиялар йўналиши кўргазманинг мавзуга оид муҳим қисмига айланади. Кўргазма экспонентлари ушбу йўналишда амалга оширилган энг яхши лойиҳалардан намуналар тақдим қилади ва бу ягона давлат маълумотлар базасини яратиш ҳамда аҳолига зарур интерактив хизматлар тақдим этишни ташкил қилиш масалаларининг самарали ҳал этилишига хизмат қилади. Кўргазма дастури кенг ва ранг-баранг бўлиб, таълим семинарлари, давра суҳбатлари, АКТ соҳасида эришилган сўнгги ютуқларни намойиш қилишга қаратилган кўнгилочар тадбирлар ташкил этилади.\n«ICT FORUM – 2017» ҳафталиги доирасида ахборот технологиялари ва коммуникация соҳасини янада тараққий эттиришнинг замонавий тенденциялари муҳокама қилиниши кўзда тутилган. Форумга хориждан мазкур соҳада бой тажриба тўплаган эксперт ва мутахассислар таклиф этилган. Шунингдек, форум дастуридан нафақат ёш авлод, балки катта авлод вакиллари орасида ҳам АКТни кенг татбиқ этишга қаратилган турли интерактив тадбирлар ўрин олган.\nАКТ ҳафталиги доирасидаги асосий тадбирлардан ташқари, қатор қизиқарли намойишлар бўлиб ўтиши ҳам кўзда тутилган. АКТ ҳафталиги мамлакатимизда АКТ соҳасининг ривожланиши, бу соҳадаги халқаро хамкорликнинг янада мустаҳкамланишига хизмат қилиши шубҳасиз.


Тоҳир Кападзе: “Тажриба ва маҳорат бобида рақибдан устунлик қилдик” / CHAMPIONAT.asia\n21:45Россия Суперкубоги учун баҳс Осиё мамлакатида ўтиши мумкин 4 21:45Япония U-23 ҳақида нималар биламиз? 10 21:25“Сўғдиёна” иккинчи лига клуби билан дуранг ўйнади 2 21:14"Барселона" посбони: "Жамоанинг асосий дарвозабони бўлиш учун кўп ишлаяпман" 6 21:07Olamsport: Бокс бўйича жаҳон чемпионати мезбони расман маълум бўлди, Хабиб Нурмагомедов қачон жанг ўтказишини маълум қилди 1 20:53Умид Аҳмаджонов - Миллий олимпия қўмитаси янги президенти 111 20:44Жаҳонгир Сотволдиевга таъзия билдирамиз 4 20:40"Челси" Алексисга қизияптими? Конте жавоб берди 14 20:31U-23 Осиё чемпионати. Ироқ ва Малайзия чорак финалга чиқди 5 20:16Эшитдик-да! Забиҳилло Ўринбоев Япониядаги иккинчи ўзбек футболчисига айланиши мумкин 46 20:07Ишониш қийин! Месси "Реал"нинг 4 нафар тўпураридан кўп гол урди + ФОТО 49 19:24Вазият жиддийлашмоқда! "Реал" Криштиану Роналдуни сотишга тайёр 61 19:09АПЛнинг энг зўрларини биласизми? 9 18:53"Боруссия" Обамейянгни сотишга тайёр. Қанчага? 9 18:37Достон Турсунов: "Чорак финалда янада яхшироқ ҳаракат қиламиз" 35\nТоҳир Кападзе: “Тажриба ва маҳорат бобида рақибдан устунлик қилдик”\n03 окт 19:12\nСамарқандда “Регистон” – “Қўқон-1912” баҳси ҳам поёнига етди.\nМезбонлар гарчи биринчи бўлиб, ҳисобни очишга эришган бўлсада, якунда "Қўқон-1912" жамоаси ғалабани илиб кетди.\n- Ўйин яхши ўтди - дейди Тоҳир Кападзе. Мухлислар жангавор ўйинга гувоҳ бўлди. Бош ҳакам учрашувнинг дастлабки дақиқаларида дарвозамиз томон пеанльти белгилади. Бу вазиятни 50х50 баҳолайман. Шу тариқа мезбонлар 11 метрдан унумли фойдаланиб, ҳисобни очишга эришди. Кейинчалик йигитларимиз ўйинни ўз қўлларига олишга интилди ва яратилган вазиятлардан фойдаланди.\n- Очиғини айтганда, тажриба ва маҳорат борасида биз бугун рақибдан устунлик қилдик. Рақиб футболчилари ҳам ёмон таассурот қолдирмади. Ёш бўлишига қарамай, тиришқоқлик кўрсатди.\n- Иккинчи бўлим ўрталарида рақиб посбони майдондан четлатилди. Шундан сўнг мезбонлар 10 киши бўлиб қолди. Ҳисоб эса бизнинг фойдамизга 3:1 кўринишга келгач, “Регистон” футболчилари ўйинни сусайтириб юборгандек туюлди.\n- Кейинги турда “Зарафшон-НЦЗ” меҳмони бўламиз. Бугун навоийликлар “Андижон”ни мағлубиятга учратишни уддалабди. Очиғи, андижонликлардан ғалаба кутгандик. Демак, “Зарафшон-НЦЗ” ҳам кучсиз жамоа эмас. Боз устига бу жамоа билан турнир жадвалида ёнма-ён жой эгаллаб турибмиз. Учинчи ўрин учун ўзаро кураш кечмоқда. Бўлажак ўйин кўп нарсага ойдинлик киритади.


27.10.2020 27.10.2020 Gulandom\t580кўришлар\nТашвишлар остида қолдим… – дейсиз.\nТашвишларга кўмилиб қолдим… – дейсиз.\nБу ташвишлар ичида чорасиз қолиб кетишдан қўрқасиз. Енгиллик топишдан умидвор бўласиз.\n«Буёғига нима қилай» – дейсизми? Қуръонни очинг. Раъд сурасининг 12-оятини ўқинг:\n«У сизларга қўрққан ва умидвор бўлган ҳолингизда чақмоқни кўрсатадиган ва оғир булутларни пайдо қиладиган Зотдир» – дейилган унда. Нега қўрққан ва умидвор бўлган ҳолимизда Раббимиз чақмоққа ишора қиляпти? Оғир булутларни пайдо қилгани ҳақида эслатяпти?..\nAниқланишича, фан тилида «чақмоқли булутлар» дейиладиган оғир булутлар ўз таркибида 280-300 минг тоннагача сув олиб юраркан. Шунча миқдордаги сувнинг бошимизга бирдан ағдарилишини тасаввур ҳам қилолмаймиз, чунки бунақасини кўрмаганмиз. Биз бу оғир қора булутлар остида эзилиб қолмаймиз. Кўзимизга енгил сузаётгандек кўринадиган бу булутлар ёқимли ёмғирларни ёғдириб, ўз йўлига кетади…\nБу-ку майли, ҳатто қуёшли кунларда кўк юзида пардек сузиб юрадиган оппоқ булут парчаларнинг оғирлиги ўртача 80 нафар фил оғирлигига тенг бўлар экан. Шу парчалардан бири бошимиздан босиб тушса нима бўлади?!\nБутун умр шукр қилиб яшашимиз учун шунинг ўзи етарли эмасми?\nСиз бўлсангиз «Ташвишлар юки остида қолдим», – деб ўтирибсиз. Ташвишларингиз ҳам оғир булутлар сингари енгилгина қийинчилик ёғдириб, ўз йўлига кетади. Етарки, сиз бандалигингизни қилинг.\nPrevious Previous post: ТОЛЕЪСИЗ ТОВУҚ\nNext Next post: Миянгизнинг неча фоизини ишлатасиз?


Чимкент ва Ўзбекистон чегараси ўртасидаги йўл 2020 йилга келиб пуллик бўлади - Master Expert Partners\nБунда енгил автомобиллар учун 1 километрга 1 тенге, юк ташиш транспортлари учун ҳар бир километрга ўртача 15 тенге бўлиши кутилмоқда.\nҚозоғистонда йўлларнинг тўртта қисми 2020 йилда пуллик бўлади, дея хабар бермоқда 24.kz. Булар Россия-Ақтобе-Қизилўрда, Тараз-Қайнар, Қизилўрда-Чимкент-Тараз, Чимкент-Ўзбекистон чегара чегаралари каби йўналишлардир.\nҲозирги вақтда тўловларни йиғиш тизимини монтаж қилиш ишлари Олмаота-Хоргос ҳудуди бўйлаб 300 км узунликда амалга оширилмоқда. Сентябр ойида қурилиш-монтаж ишларини тўлиқ якунлаш, зарур ускуналарни ўрнатиш ва синов режимида зарядлаш тизимини ишга тушириш режалаштирилган.\nШу билан бирга Қозоғистоннинг ривожланиш ва сармоялар бўйича вазирлиги 13 та жойда, шу жумладан Ғарбий Европа-Ғарбий Хитой халқаро йўлагида пулли транспорт хизматларини жорий этиш бўйича лойиҳа-смета ҳужжатларини ишлаб чиқмоқда. Уларнинг умумий узунлиги 5 минг километрдан ошади.\nЎзбекистондаги биринчи пуллик йўлларнинг қурилишини Германия GP Günter Papenburg ишониб топширмоқчи.


Истиклолга эришгач, мамлакатимиз тараккиётидаги барча ўзгариш, янгиланиш ва ютуклар замирида Асосий Қонунимиз ётади.\nАсосий Конунимиз жаҳон меъзонлари талабларига жавоб берибгина қолмай, халқаро миқёсда намуна бўлгулик ҳуқуқий ҳужжат эканини ҳам кўрсатади. Бу мазмундаги эътирофларга ўз-ўзидан сазовор бўлингани йўқ. Чунки бундай даражадаги ҳуқуқий ҳужжатни тайёрлаш, қабул қилиш ва унча-мунча тасаввурлардаги ишлардан ҳам масъулиятлироқ ва мураккаброқки, буни англаш учун биринчи Президентимизнинг қуйидаги фикрларини яна бир бора ёдга олиш ўринли: "Табиийки, ҳар қандай давлатнинг юзи, обрў-эътибори унинг Конституцияси ҳисобланади. Зотан, Конституция давлатни давлат, миллатни миллат сифатида дунёга танитадиган Қомусномадир. Асосий Қомусимиз халқимизнинг иродасини, руҳиятини, ижтимоий онги ва маданиятини акс эттиради. Бир сўз билан айтганда, Конституциямиз том маънода халкимиз тафаккури ва ижодининг махсулидир".\nМамлакатимиз халқи мураккаб тарихий жараённи бошдан кечирди. Барча қийинчилик, жабр-зулм ва адолатсизликларга қарамай, буюк аждодларининг муносиб авлодлари, жаҳонга довруғи кетган машҳур алломаларнинг конуний ворислари эканини ҳар томонлама исботлади. Аллоҳнинг лутфу карами ила азиз истиқлолга эришди. Нурли келажак сари катта ишонч билан қарамоқда ва улуғ орзуларига етмоқда.\nОна диёримизда яшовчи барча халқлар ҳаётида муҳим воқеа бўлган Асосий Қонунимиз қабул қилинди. Маълумки Асосий Қонунимизда инсон омилининг ҳуқуқи, шаъни ва қадр-қимматининг энг олий қадрият, деб белгилаб қўйилгани бугунги кунда юртимизда амалга оширилаётган кенг миқёсли ислоҳотлар туфайли ўз исботини топмоқда. Унга асосан олиб борилаётган фаолият ва саъй-ҳаракат ўзининг ижобий натижаларини бермоқда. Мамлакатимиз мусулмонлари ҳам диний, маърифий қадриятларнинг қайта тикланишига ҳам шоҳид бўлмоқдадир.\nАсосий Қонунимизда жинси, миллати, дини, ирқи, ёши, эътиқоди, ижтимоий келиб чиқиши каби омилларга кўра, инсон ҳуқуқларини муайян даражада камситадиган бирорта модданинг йўқлигида, ўйлаймизки аждодларимиздан мерос бўлиб келаётган миллий қадриятларимиз ва бебаҳо анъаналаримизнинг беқиёс ўрни бор. Минг йилликлар давомида аждодларимиздан авлодларга, ота-оналардан фарзандларга, ворисларга ўтиб келаётган ва дунёнинг хеч бир бурчагида такрорланмайдиган ажойиб муносабатларнинг, инсоний фазилатларнинг Асосий Қонунимиздан ўрин эгаллагани таҳсинга сазовор.\nДиёримизнинг барча ҳудудларида истиқомат қилувчи мўмин-мусулмонлар ушбу Қомусда белгилаб қўйилган ҳуқуқ ва эркинликлардан кенг ва бемалол фойдаланмоқдалар. Маълумки, Ўзбекистон Республикаси Конституцияси умумхалқ муҳокамасидан ўтганидан кейин, 1992 йил 8 декабрь куни қабул қилинди.\nМазкур ҳужжат қабул қилиниши мустақил юртимизнинг давлатчилик тарихида буюк воқеа бўлди. Унга биноан 1998 йил 1 майда қабул қилинган янги таҳрирдаги "Виждон эркинлиги ва диний ташкилотлар тўғрисида"ги Қонунга асосан диний ташкилотларнинг ҳуқуқий мақоми белгилаб берилди. Мазкур қонуннинг 5-моддаси эътиқод софлиги, диний бағрикенгликка асослангандир.\nДиёримиз мустақилликка эришгач, миллий истиқлол ҳақидаги азалий орзу-умидларимиз амалга ошди. Натижада, асрий қадриятларимиз тикланди ва ривожланиб бормоқда. Маданиятимиз, динимиз ўзининг табиий-тарихий, миллий фалсафий асосларига қайтмоқда. Айниқса, маънавий меъросни ўрганиш, аждодларимиз қолдириб кетган турли соҳалардаги асарларни оммалаштириш, буюк алломалар, улуғ аждодларимизнинг муборак номлари ва ижодининг халққа қайтариб берилиши, она тили ва динимиз ривожланиши учун шароит яратилгани ўзбек халқи, хусусан, мусулмонлар учун буюк халоскорлик ва миллатнинг келажак тарққиёти учун қудратли куч-омил бўлди.\nМустақил она диёримизда яшовчи барча халқлар томонидан иқрор қилинган Асосий Қонунимизда инсон ҳуқуқлари, бурч ва вазифалари каби виждон эркинлиги ҳам алоҳида белгилаб қўйилган. Асосий Қонунимизнинг 31-моддасида "Ҳамма учун виждон эркинлиги кафолатланади. ... Диний қарашларни мажбурий сингдиришга йўл кўйилмайди ", деб алоҳида таъкидланган. Муқаддас Ислом дини қадриятлари бой ва буюк маънавиятимиз асоси эканини эътироф этиб, Ватанимизнинг биринчи Президенти бундай деганлар: "Биз ўз миллатимизни мана шу муқаддас диндан айри холда асло тасаввур қила олмаймиз. Диний қадриятлар, исломий тушунчалар ҳаётимизга шу қадар сингиб кетганки, уларсиз биз ўзлигимизни йўқотамиз".\nАсосий Қонунимиз моддаларида нафақат халқчил тамойилларига, балки минг йиллар давомида ривожланиб келган миллий маънавиятимиз асосларига ҳам таянади.\nМинг афсуслар бўлсинки, асосий Қонунимизнинг мазкур 31-моддасини айрим ғаразли кимсалар, ўзларини миссионер деб билувчилар томонидан қўпол равишда бузиш ҳоллари ҳамон учрамоқда. Улар ғаразли ҳаракатларини турли фаолиятлар орқали амалга оширишмокда. Ўзларининг бундай нопок максадларини ёшлар ўртасида, айниқса, хеч бир диний маълумоти бўлмаган ёки турли ёт таъсирларга берилувчан айрим содда фуқаролар орасида ёйишга уринишмокда. Натижада, баъзи юртдошларимиз алданиб моддий-маънавий қийинчиликлар бахонасида хорижий миссионерлар тузоғига илиниб қолишмоқда. Имон-эътиқодларидан маҳрум бўлиб, икки дунё саодатини қўлдан бой бериб қўйишмоқда. Шу муносабат билан барчани огоҳликка, қадриятларимиз ва у билан боғлиқ бўлган тарихий бой меъросимизни келажак авлодларимизга, азиз фарзандларимизга тўла-тўқис равишда етказишга чорлаймиз.\nБиз учун ёд бўдган ҳар қандай ҳаракат, ғоя ва фикрларга бефарқ бўлмаслигимиз, мустақил она диёримиз халқига, унинг тинч турмуши ва фаровонлигига бўлаётган таҳдид хавфлардан огох бўлишимиз, бу йўлда ўзимизнинг холис хисса ва хизматларимизни кўшишимиз лозим.\nБугун, дунёнинг турли нуқталарида диний, миллий ва этник можаролар, уруш ва хунрезликлар бўлаётган бир паллада, юртимиз тинч ва осуда, миллат ва элатлар ҳамжиҳат ва хотиржам яшаётгани, шу чоққача миллий ёки диний низолар келиб чиқмагани бу борада катта ишлар амалга оширилаётганини яқкол кўрсатади. Бундай имкониятлар учун ҳар қанча шукр қилсак арзийди.\nМамлакатимизда ҳуқуқий Давлат ва фуқаролик жамиятини барпо этишда Конституция ва у асосида яратилган қонунларимизнинг устуворлиги жамият тараққиёти ва равнақини белгилаб берувчи энг муҳим омил ҳисобланади.\nБир сўз билан айтганда, Конституциямиз - бахтимиз қомуси, эртанги порлоқ ва нурафшон ҳаётга етказувчи нурли йўлимиздир.\n«Имом Султон» жоме\nДругие материалы в этой категории: « Конституция бахтимиз қомусидир\tҚомусимиз – равнақимиз! »


Сурхондарё вилояти тиббиёт муассасаларида 3108 нафар олий маълумотли мутахассис етишмайди\nМуносабат майдони 18 December 2017 16:00 585\nСурхондарё вилояти ҳокими Эркинжон Оқбўтаевич Турдимов “Сурхондарё ” телеканали орқали жонли эфирда 2017 йилдаги фаолияти ва келгусидаги режалари борасида вилоят аҳолисига ҳисобот берганди. Бу ҳақида nor.uz маълум қилди.\nМулоқотда тиббиёт хизматида қўлга киритилган ютуқлар ва ўзгаришлар тўғрисида гапириб ўтди: Соғлиқни сақлаш соҳаси бўйича Президентимиз беш марта селектор ўтказди, албатта, бу ўз ижобий натижаларини бермоқда. Бугунги кунда 146 та бирламчи тиббий санитар муассалари томонидан аҳолига тиббий хизмат кўрсатилиб келинмоқда. Вилоятимизда 137 та нодавлат хусусий тиббиёт муассалалари бор, уларнинг 28 тасида стационар, қолган 109 таси амбулотория шароитда хизмат кўрсатмоқда. Энди стационар шароитда хизмат кўрсатувчи хусусий тиббий муассаларни кўпайтиришга эътибор бермоғимиз лозим. Бу йил 9 та хусусий шифохоналарга тиббий ускуналар сотиб олиш учун Президентимиз томонидан 1 000 000 АҚШ долллари миқдорида кредит ажратилиб берилди. Бу кредитлар эвазига замонавий тиббий ускуналар олиб келиниб, халқимизга сифатли тиббий хизмат кўрсатилмоқда. Бундан ташқари чет эллардан, жумладан Россия, Ҳиндистон, Туркия каби давлатлардан малакали мутахассислар таклиф этилиб кўргазмали жарроҳлик амалиётлари ўтказилмоқда.\nШунингдек, мингдан ортиқ фуқароларга ногиронлар аравачалари, қўлтиқтаёқ, эшитиш аппаратлари етказилиб берилди. Бундан ташқари биринчи гуруҳ ногиронларига арзон уй-жойлар имтиёзли тарзда берилмоқда.\nТан олиб айтиш керакки, вилоятда тажрибали тиббиёт мутахассисларининг етишмаслиги ҳам ҳақиқат. Бугунги кунда вилоят тиббиёт муассасаларида 3108 та олий маълумотли врачларга эҳтиёж мавжуд. Бу эса вилоятдаги беморларнинг Тошкент ва чет элларга шифо излаб боришларига мажбур бўлишига сабаб бўлмоқда. Баъзи тиббиёт ходимлари клиник баённомаларсиз ўз билганларича турли дори-дармон фирмаларига “етакчи бузоқ” сифатида кераксиз дори-дармонларни оддий тўртбурчак қоғозга ёзиб бериш ҳолатлари ҳам учраб турибди. Ҳалигача жуда оз бўлсада “03” хизматларида одамлардан пул ёки бензин сўраш ҳоллари одамларнинг кайфиятини бузмоқда. Масалан, куни кеча Музработ тумани тез тиббий ёрдами 20 литр бензин сотаётганда қўлга тушди. Бу масала билан тегишли органлар шуғулланмоқда. Бензин билан таъминланиш анча ортди, дори-дармон билан таъминлаш уч баробар ортди. Лекин шуларни қинғир йўллар билан сотиб юбориб, аҳолининг ҳақли эътирозига сабаб бўлаётган ҳоллар ҳам, афсуски, учраб турибди.\nБу йил вилоятимиздаги тиббиёт муассасаларига 97 та махсус тиббий хизмат кўрсатувчи машина етказиб берилди. Президентимиз Тиббиёт соҳасида олиб бораётган ислоҳотлари ижобий натижа бериб, тиббиёт ходимлари ҳам ўз касбига катта масъулият билан ёндошмоқдалар. Аммо халқимиз тиббий маданиятни ривожалантирмас экан, бу ислоҳотлар кутилган натижа бермайди. Авваламбор, ҳар бир инсон ўз соғлигига, яқинлари, фарзандлари соғлигига эътибор бериши керак. Афсуски, баъзи фуқаролар касаллик оғир формасига ўтгандагина, ноилож даволаш муассасаларига мурожаат этишади. Табиийки, бундай вазиятларда энг замонавий ускуналар ҳам, малакали мутахассис ҳам ёрдам бериши осон эмас. Шунинг учун тиббий маданиятни ривожлантириш масаласига эътибор қаратиш жуда муҳим.


Мобил фотография танловида 2013 йилги смартфон совриндор бўлди - Terabayt.Uz\nДунёдаги биринчи айфон тақдим этилган 2007 йилда айнан шу серия смартфонларида олинган суратларнинг йиллик iPhone Photography Awards (IPPA) фототанловига асос солинган. Конкурснинг бу йилгисида саккиз йил олдин чиққан iPhone 5s моделида олинган расм учинчи ўринни эгаллади.\nЎҚИНГ: Эгасига жуда узоқ хизмат қилган 5 та афсонавий смартфон. Сиз ҳам уларни ишлатганмисиз?\nБуни қарангки, сифатли сурат олиш учун юқори мегапкселлик камера ва илғор рақамли технологиялар унчалик муҳим эмас экан. Асосийси – композицияни яхши танлаш ва маҳорат бўлса бас: эски смартфонда ҳам зўр расмлар олса бўлар экан.\nДиего Морено исмли мексикалик ҳаваскор мобил фотограф iPhone 5s русумли смартфонда олган «Посбон» номли сурати билан буни амалда исботлади. Ушбу фоторасм бу йилги IPPA фототанловида «Болалар» категорияси бўйича фахрли учинчи ўрин соҳиби бўлди.\nЭслатиб ўтамиз, iPhone 5s бош камераси BSI технологиясига эга бўлган биттагина датчикдан иборат. Ушбу оптик сенсор атиги 8 мегапикселлик аниқликка ҳамда f/2.2 апертурага эга. Лекин у тарихдаги энг яхши iPhone моделлари рўйхатига кирган.\nҚизиғи шундаки, IPPA конкурсида совринли ўринларни банд этган жами 54 та суратдан фақатгина еттитаси Apple’нинг ҳозирги флагманлари – iPhone 12 ёки iPhone 12 Pro Max моделларида туширилган. Қолган 47 таси эса iPhone X, iPhone XR ҳамда iPhone 7 каби нисбатан эски айфонларда олинган расмлардир.\niPhone Photography Awards фотоконкурсида бу йил совриндор бўлган барча суратларни томоша қилишни истаганлар мана бу ҳавола орқали танловнинг расмий сайтига ўтишлари мумкин.\n#Apple #Apple iPhone #iPhone 5S #iPhone камераси #Smartfon #камера #смартфон камераси #фото #фотосуратлар #фотография


Ўзбекистон футбол федерацияси Ўзбекистон кубоги финал учрашувига мухлисларнинг мажбурлаб олиб кирилиши ҳақидаги хабарларни инкор этди. Бу ҳақда ташкилот KUN.UZ‘га қилган мурожаатномасида айтиб ўтган.\n«Ўзбекистон Кубоги финалида ғолиб чиққан жамоага ОЧЛ плей-офф босқичида иштирок этиш ҳуқуқи (аслида фақатгина «Бунёдкор» ғалаба қозонса, плей-офф йўлланмасини қўлга киритади. «Локомотив» гуруҳ босқичига тўғридан-тўғри йўлланмани қўлга киритиб бўлган — Tribuna.Uz изоҳи) берилади. Шу сабабли «Бунёдкор» ва «Локомотив» клублари ўртасидаги учрашувга қизиқиш юқори. Финал учрашувига кириш чипталари вилоят футбол федерациялари ва футбол жамоалари, шунингдек корхоналар, ташкилотлар, меҳнат жамоалари ва маҳаллаларга уларнинг илтимос ва мурожаатларига кўра бепул тарқатилмоқда», дейилади ЎФФ баёнотида.\nЭслатиб ўтамиз, олдинроқ учрашувни кузатиш учун ОФК президенти келиши муносабати билан ЎФФ олий лиганинг барча клубларига ўз ҳудудидан 500 нафардан мухлис олиб келишни юклагани ҳақида хабарларчиққанди.\nЛокомотив Бунёдкор Ўзбекистон кубоги


Ўзбекистонда болалар мажбурий меҳнати тугатилдими? « Ўзбекистон Халқ Ҳаракати\nЎзбекистонда болалар мажбурий меҳнати тугатилдими?\n03 February 2017 - 16:17\nИкки нуфузли халқаро ташкилот Ўзбекистонда болалар мажбурий меҳнати аста-секин тугатилгани ва бу амал эндиликда жамият томонидан қабул қилинмас ҳолатга айлгани ҳақида баёнот чиқаришган.\nЖаҳон Банки ва Халқаро Меҳнат Ташкилотининг деярли бир маънодаги баёнотларида айтилишича, Ўзбекистон ҳукумати пахта йиғим-терими соҳасини ислоҳатлаштириш йўлида илгари силжишларга эришган.\nАйтилишича, бу каби хулосага Халқаро Меҳнат Ташкилоти 2016 йилги пахта мавсумини кузатиш натижалари асосида келган.\n“Болалар меҳнатининг қабул қилинмас ҳолат эканлиги ҳозирда расмийлар, ўқитувчилар, мутахассилар , фермерлар, ота-оналар ва болаларнинг ўзлари томонидан тан олинган. Ўзбекистонда ташкиллаштирилган болалар меҳнатини тугатилган”, дейилади ХМТ баёнотида.\n2016 йили пахта йиғим-терим мавсумида Халқаро Меҳнат Ташкилоти вакиллари вазиятни назорат қилиб, айниқса Жаҳон Банки томонидан қўлланган агросаноат, сув ва таълим лойиҳаларида болалар меҳнатидан фойдаланишнинг “биронта ҳолати юз бермаган”лигини ҳисобот беришган.\nБи-би-си билан суҳбатда мамлакатдаги болалар мажбурий меҳнати вазиятини бир неча йилдан бери муфассал ўрганиб келаётган ҳуқуқ фаоли Елена Урлаеванинг айтишича ҳам мамлакатда аввал бўлганидек ёш болалар ва мактаб ўқувчиларини ёппасига пахта далаларига сафарбар этилиши ниҳоя топган.\nЛекин ўтган йили кузида Бухоро вилоятига қилган мониторинг сафарларидан бирида маҳаллий ҳоким ташаббуси билан бир ерда болалар далага чиқарилгани ҳолатини кузатган.\n“Лекин бу маҳаллий ҳокимнинг қарори бўлиб, илгари бўлганидек марказдан туширилган буйруқ асосида рўй бермаганди”, дея изоҳ берди Елена Урлаева.\nХалқаро Меҳнат Ташкилотининг билдиришича, болалар меҳнатига чек қўйилган бўлса ҳам олийгоҳлар талбалари ва давлат хизматчиларининг мажбурий равишда пахта теримига жалб этилиши ҳолатлари ҳануз сақланиб қолган ва мажбурий меҳнатнинг бу турини ҳам барараф этиш учун яна қўшимча ҳаракатлар талаб қилинади.\nТашкилот айниқса, 16-17 ёшлиларни мажбурий меҳнатга жалб этиш хавфидан огоҳлантирган.\nҲуқуқ фаоли Елена Урлаеванинг айтишича, Ўзбекистонда пахта далаларини турли маҳаллий расмийлар “қарамоғига” тақсимлаш бериш практикаси мавжуд.\n“Масалан бир далани маҳаллий прокурор “зиммасига юклайдилар”. У бу далага теримчиларни ташкиллаштириш ва кўзда тутилган режага мувофиқ миқдорда пахта топширилиши учун масъул бўлади. Бу каби маҳаллий расмийлар эса мактаб ўқитувчисини пахтага жалб этаётгандек бўлиб кўринмаслик учун ўқитувчиларни фаррош ёки шунга ўхшаш касбдаги инсон сифатида қайд қилиб, далага олиб чиқмоқдалар”, дейди Елена Урлаева.\nУнга кўра, охирги йилларда болалар меҳнатида фойдаланишга чек қўйила бошлаганидан бери давлат хизматчилари, ўқитувчи ва шифокорларнинг теримга олиб чиқилиши миқёслари кенгайган.\nФаол шунингдек, пахта териш асосий касби бўлмаганлар учун бу каби меҳнат анчайин оғир эканлиги, айниқса уларга қўйилган кундалки нормани бажариш мушкул вазифа эканлигини билдирди.\n“Нормани бажариш учун ўз соғлиқларини йўқотаётганлар, ҳатто нохуш ҳодисалар рўй бериб, оламдан кўз юмиш ҳолатлари ҳақидаги хабарларни биз ўрганиб, текширишга ҳаракат қилмоқдамиз”, деди у.


Савол: Аёл ва эркак бир-бирларини яхши таниса ФҲДЁдан ўгса-ю, лекин никоҳ ўқитмасдан яшаса бўладими?\nЖавоб: Мусулмонлар уйланиб, турмуш қураётганларида шаръий никоҳ ўқитиб уйланишлари фарзи айн ҳисобланади. Гарчи уйланиш ва турмуш қуриш суннат бўлса-да, бироқ ақди никоҳ фарздир! Никоҳ қилиш бу мулланинг, катта домланинг олдида бўлиши шарт эмас. Никоҳ қилишнинг шарти икки нафар мусулмон эркак ёки бир муслим билан икки муслима аёл олдида бирга ҳаёт кечирмоқчи бўлган келин-куёв бир-бирларига тани маҳрамликка рози бўлишларидир. Бу розилик ўтган замон феъли билан айтилиши керак. Бунга "ийжоб ва қабул", дейилади. Бу никоҳнинг рукни ҳисобланади. Бизда одатда бундай шаръий амалларни кўпроқ имом домлаларимиз яхши билганлари учун улар никоҳ қилиш ишларини амалга оширадилар ва шуни назорат қилиб борадилар.\nНикоҳ қилдирмасдан эркак билан аёлнинг бирга яшашлари, турмуш қуришлари оғир гуноҳдир. Имом Заҳабий ривоят қиладилар-ки, кимки ўзига ҳалол бўлмаган аёлни шаҳват билан ушласа, қиёмат кунида қўли бўйнига боғланган ҳолда келади. Агар ўпса, лаблари оловда қирқилади. Борди-ю, зино қилса, қиёмат кунида сонлари тилга киради-да, унинг зарарига гувоҳлик беради. Имом Бухорий ва Имом Муслим ривоятларида Расулуллоҳ саллаллоҳу алайҳи васаллам мана бундоқ деганлар:\n"Бас, икки кўзнинг зиноси назардир. Икки қулоқнинг зиноси эшитишдир. Тилнинг зиноси гапириш, қўлнинг зиноси ушлаш, оёқнинг зиноси қадам ташлашдир. Қалб эса истайди ва орзу қилади. Мана шуни фарж тасдикдайди ёки ёлғонга чиқаради".\nМана шунинг учун имом домлаларимиз никоҳ ўқитмоқчи бўлган эркак ва аёлнинг никоҳларини шаръий йўл билан ҳалол қилиб беришлари мақбулдир. Бундай масъулиятли ишни кечиктириб бўлмайди. Кечиктирилса, орадан бир-икки кун ўтиб кетадиган бўлса, уларнинг никоҳсиз бирга бўлишларига, оқибатда зинога сабабчи бўлиб қолинади.\nАслида, ҳар бир инсоннинг ўз масъулияти, ўз вазифаси бор. Ана шу вазифани у сидқидилдан адо қилиши, бурчига содиқ қолиши керак. Жаноби Расулуллоҳ саллаллоҳу алайҳи васаллам бундай деганлари жуда машҳур:\n"Огоҳ бўлинг! Ҳар бирингиз риоя қилувчи, подачи, чўпонсиз. Ҳар бирингиз ўз раиятига, қўл остидагиларга масъулдир. Демак, одамларга раҳбар бўлган имом - у ўз қавмига масъулдир. Киши ўз оиласига бошлиқ, шунинг учун у ўз ақлига масъулдир. Хотин эрининг уйига ва боласига қаровчидир. У уларга масъулдир. Кишининг қули эса хожасининг молини сақловчидир. У унга масъул. Огоҳ бўлинг! Ҳар бирингиз риоя қилувчи, подачи, чўпонсиз. Ҳар бирингиз ўз раиятига, қўл остидагиларга масъулдир” (Имом Бухорий ва Имом Муслим ривоятлари).\nМазкур ҳадиси шарифга мувофиқ имом домлаларимиз мусулмонларнинг никоҳларини шаръий бўлишларига масъулдирлар. Шунинг учун улар ўз вазифаларини сидқидилдан адо қиладилар ва шундай бўлмоқда. Энди, мазкур ҳадиси шарифга мувофиқ ФҲДЁ ходимлари ҳам ўз ишларига масъулдирлар. Улар ҳам давлат қонунларига мувофиқ аҳолини никоҳдан ўтказишлари керак бўлади. Зотан, Пайғамбаримиз саллаллоҳу алайҳи васаллам бундай деганлар:\n"Маъсиятда итоат этиш йўқ. Итоат этиш яхши ишлардадир”.\nШу сабабли, бошқа фармонларга ўхшаш никоҳ қилиш борасида ҳам мусулмонлар давлат қонунларига итоат этишда масъулдирлар. Улар никоҳларинк ФҲДЁ бўлимларидан рўйхатдан ўтказишлари шартдир.\nФҲДЁ бўлими ходим ва ходималари ҳам, имом домлаларимизга ўхшаб ўз ишларига масъулият билан ёндашсалар, никоҳни қайд қилдиришнинг ниҳоятда масъулиятли иш эканини, фойдали жиҳатларини тушунтириб, тарғибот ва ташвиқот ишларини олиб борсалар фойдадан холи бўлмайди. Улар никоҳни қайд қилдиришнинг ҳар хил самарали усулларини қўллаб кўришлари мумкин. Масалан, Тошкентда баъзи жойларда ФҲДЁ ходималари тўй бўлаётган жойларга келишиб, ҳамманинг олдида,\nтўйга ташриф буюрган бутун халқ ўртасида бўлажак эру хотинни никоҳдан ўтказишаётганларини эшитяпмиз. Ўзи никоҳдан ўтказиш жуда оз фурсатни талаб қилади. Бинобарин, бундай ишлар ҳаммага ёқса керак. Қачонгача келин-куёвларнинг ўзлари келади, деб ўтирилади?! Баъзи туманлар ФҲДЁ бўлимларида никоҳдан ўтиш учун келган келин-куёвларни никоҳ шартномаси тузасизлар ёки тиббий кўрикдан ўтасизлар, деб қайтариб юбораётганини ҳам эшитиб қолмоқдамиз. Ҳолбуки, бу нарсалар келин-куёвнинг ўз ихтиёрлари билан бўлиши, хоҳишларига кўра амалга оширишлари давлат қонунларида кўрсатилган. Ана шуларга ўхшаш ҳар хил нохуш ҳолатларни баҳона қилиб, ФҲДЁ бўлимларидан никоҳни қайд қилдирмай юрганлар ҳам борлиги маълум. Шундай ҳолатларда имом иомлаларимиз шаръий никоҳ ўқимай ўтира олмайдилар.\n"Қарсак икки қўлдан чиқади" деган ran бор. Бу борада ҳам келишиб, ФҲДЁ ходималари билан имом домлаларимиз биргаликда иш олиб борсалар мақсадга мувофиқ бўлар эди. ФҲДЁ бўлимлари қошида шаръий никоҳ қиладиган одам тайинлаб қўйиш ҳам мумкин. Ёки имом домлаларимиз келин-куёв никоҳ қилдиришга келганида ФҲДЁ бўлимларига хабар беришлари ҳам мумкин. Биз имом домлаларимизни тўплаб, мана шулар ҳақида суҳбатлар ўтказиб, тавсиялар бермоқдамиз.


Майкл Ҳоул:“Андижон воқеаларини келтириб чиқарган омиллар ҳали ҳам мавжуд”\nҚароргоҳи Брюсселда жойлашган Бўҳронларнинг олдини олиш халқаро гуруҳи ҳисоботида жаҳон аҳли Ўзбекистонда чиқиши мумкин бўлган инқирозга тайёр туриши кераклиги таъкидланади.\n“Озодлик” мухбири ушбу ташкилотнинг Марказий Осиё дастури раҳбари Майкл Ҳоул билан суҳбатлашди.\nМухбир: Жаноб Ҳоул, Ўзбекистондан келиши мумкин хавф нималарда кўринади?\nМ.Ҳоул: Андижон воқеаларидан бир йил ўтиб ҳам Ўзбекистонда вазият ўта хавфли, ўта нобарқарор бўлиб қолмоқда. Бунга бир қанча омилларни келтириш мумкин. Андижон воқеаларига сабаб бўлган сиёсий қатағонлар ҳамда ўзбек фуқаролари фаровон ҳаёт кечиришини таъминловчи иқтисодий эркинликларнинг йўқлиги ҳали ҳам сақланиб қолмоқда. Гарчи Ўзбекистонда бугунги кунда юзаки жимлик кузатилаётган эса-да, давомий репрессиялар фонида бу жимлик қачонгача давом этиши савол остида турибди.\nМухбир: Ўзбекистондаги репрессив ҳукумат минтақа барқарорлигига хавф солаётганини айтяпсиз. Бу хавфдан, юз бериши мумкин инқироздан ўзбекларни ва унинг қўшниларини қутқариб қолиш ва инқироз олдини олиш учун Ғарб давлатлари нима қилмоғи керак ва нима қила олади?\nМ.Ҳоул: Бу ерда Ғарб, қолаверса, халқаро ҳамжамият қилиши керак бўлгани гуманитар ёрдамлардир. Ўзбекистон эҳтимолий инқироз ёқасида турган экан, бунга зарурий гуманитар ёрдамлар билан жавоб қилиниши ва юз бериши мумкин бўлган инқирознинг минтақа бўйлаб тарқалиши олди олиниши керак. Биз ўтган йили Қирғизистон ўзбекистонликларнинг бу давлатга оқими билан боғлиқ муаммоларга дуч келганини кўрдик. Эндиликда эса бу давлат навбатдаги янада кўпроқ қочқинлар оқимига қанчалик тайёр, деган савол турибди.\nМухбир: Гуманитар ёрдамлар берилиши кераклигини айтяпсиз. Ўзбекистонда кўплаб ноҳукумат ташкилотлар, жумладан, БМТнинг қочқинлар идораси ёпилган, халқаро донорлар Ўзбекистондаги диктатор ҳукуматга жазо чоралари қўллаётган бир пайтда бундай гуманитар ёрдамлар қандай амалга оширилиши мумкин?\nМ.Ҳоул: Тўғри, Ўзбекистон ҳукумати чет эл ноҳукумат ташкилотларини ёпмоқда. БМТнинг Қочқинлар иши бўйича олий комиссарлиги идорасини ҳам Тошкент ҳукумати мамлакатдан ҳайдади. Бу, албатта, ишимизни янада мураккаблаштирди ва янада қалтисроқ вазиятни яратди. Ҳукуматдан фойда кўрмаётган оддий ўзбекистонликларга ёрдам беришимизни қийинлаштирди. Лекин қилишимиз мумкин бўлгани - оддий ўзбекистонликлар билан ишлаш, уларга ёрдам берувчи дастурларни қўллаб-қувватлаш. Ҳозир Ўзбекистонга қўшни давлатларга бу борада қандай ёрдам кўрсатиш йўлларини ўйлаяпмиз. Бу давлатларга Ўзбекистон ҳукумати босимларини сусайтириш, уларнинг энергетика соҳасида Тошкентга қарамлигини камайтириш устида бош қотиряпмиз. Биласиз, Ўзбекистон қўшниларини, жумладан, ўзбек қочқинларига ёрдам берган Қирғизистонни ўзига бўйсундириш учун босим ўтказиб келмоқда. Ҳозир биз инфратузилма ва энергетика соҳаларида Қирғизистон мустақиллигини таъминлашга қаратилган лойиҳалар устида ишлашимиз ва шу йўл орқали уларни Ўзбекистонда рўй бериши мумкин бўлган инқироздан қутқариб қолишимиз мумкин.\nМухбир: Ўзбекистоннинг қўшнилари, жумладан, Қирғизистон шундай хавф борлигини идрок этадими?\nМ.Ҳоул: Менимча, Марказий Осиё давлатларида Ўзбекистондаги вазият борасида жуда катта хавотир мавжуд ва инқироз юз бериши мумкинлигини улар идрок этади. Ҳатто Ўзбекистон билан яхши муносабатларни хоҳлаётган Қирғизистон ва Тожикистон ҳам мавжуд хавфга қарши чора кўришни истайди, лекин Ўзбекистон буни ўзига таҳдид сифатида талқин этиши мумкин. Бу эса вазиятни мураккаблаштиради.\nМухбир: Ҳозир Ўзбекистон ҳукуматига қарши санкциялар ҳақида баёнотлар янграмоқда. Бу санкциялар у ердаги вазиятни яхшилаш борасида қанчалик самарали бўлиши мумкин?\nМ.Ҳоул: Ғарб ҳамжамияти Ўзбекистон билан нима қилмоқ керак, деган савол устида бош қотирмоқда. Европа Иттифоқи ўзбек расмийларига виза чекловлари ва қурол эмбаргоси қўллаб жуда тўғри иш қилди, лекин шундан нарига ўтмади. Менимча, ҳозир Европа, қолаверса, Ғарб учун исталмаган шахслар рўйхатига президент Ислом Каримовни ҳам қўшиш керак. Уларнинг Ўзбекистон ташқарисидаги банклардаги жамғармаларини музлатиш зарур. Бу жаҳон ҳамжамияти Ўзбекистон ҳукуматининг хатти-ҳаракатини қабул қилмаслиги борасида аниқ муждани беради. Бундай чоралар Каримов ҳукумати хулқ-атворини яқин орада ўзгартирадими-йўқми, билмадим. Лекин биз бу билан Андижондаги каби воқеалар бошқа такрорланмаслиги лозимлиги ва бундай қирғин дунё ҳамжамияти учун қабул қилиб бўлмас ҳол эканини билдиришимиз керак.


Бухоро - Ислом маданияти пойтахти - Баҳоуддин Нақшбанд ёдгорлик мажмуаси маркази\n875 марта ўқилди.\nИслом ҳамкорлик ташкилоти ҳар йили мусулмон мамлакатларидан 3 шаҳарни "Ислом маданияти пойтахти", деб эълон қилади. Аллоҳ таолога беҳисоб шукрлар бўлсинки, бизнинг юртимиз Бухорои шариф 2020-йилда "Ислом маданияти пойтахти", деб эътироф этилди. Ҳақиқатдан ҳам бундай номга Бухорои шариф лойиқдир. Чунки бизнинг буюк аждодларимизга бешик бўлган бу она замин, бутун ислом оламида "Қуббатул ислом" номи билан машҳур бўлди. Улуғ аждодларимиз: Имом ал-Бухорий, ибн Сино, Абу Ҳафс Кабир, Абу Ҳафс Сағир каби зотлар шу диёр фарзандларидир. Ҳадис илмининг султони Имом ал-Бухорий Қуръони каримдан сўнг, Ал-жомъе ас-Саҳиҳ асарининг муаллифи бўлиб, бу буюк асар бутун ислом оламида севиб ўқилиб келинмоқда. У зот "Дунё имоми" номи билан ҳам машҳур бўлганлар.\nТиббиёт илмининг буюк вакили, "Тиб қонунлари" муаллифи, Ҳазрат Абу Али ибн Сино бутун дунёда "Авиценна" номи билан машҳур бўлиб, у киши яратган асар, европа мамлакатларида ўқув қўлланмаси сифатида яқин асрларгача фойдаланилган.\nАбу Ҳафс Кабир ва Сағирлар эса, нафақат Бухорои шарифда, балки, Мовароуннаҳрда фикҳ ва шариат илмини олиб кирган ҳамда унинг ривожланишига муносиб ҳисса қўшган зотлардир.\nБундан ташқари буюк тасаввуф ва тариқат илмининг асосчилари Абдухолиқ Ғиждувоний, Хўжа Ориф Ар Ревгарий, Фағнавий, Рометаний, Самосий, Миркулол, Баҳоуддин Нақшбанддек зотлар ҳам Бухорои шариф фарзандларидир. Буларнинг шиорлари "Дилба ёру-дастба кор", яъни "Қўлинг меҳнатда, қалбинг эса Аллоҳнинг зикрида машғул бўлсин", деб таъкидлаганлар.\nБиз буюк аждодларимиз Бухорои шариф фарзандлари бўлганлигидан фахрланамиз, албатта.\nЮртимиз истиқлол сабабли, бундай улуғ аждодларимиз қўним топган масканлари обод, кўркам, кўз кўриб қувнайдиган даражадаги муҳташам зиёратгоҳларга айланди. Айниқса, охирги йилларда муҳтарам юртбошимизнинг ташаббус ва тавсиялари туфайли нафақат бу зиёратгоҳлар балки, улуғ аждодларимизнинг қолдирган бой маънавий мерослари халқимизга манзур бўладиган даражада юқори салоҳият билан етказилиб берилмоқда. Халқимиз бундай ўзгаришлар ва эркинликлардан бениҳоя мамнунликларини ўзларининг шукроналик дуолари билан изҳор этмоқдалар.\nПрезидентимизнинг 2018-йил 16-апрельдаги "Диний соҳани тубдан такомиллаштириш" тўғрисидаги фармонларига мувофиқ, Республикамизнинг барча вилоятларида бўлгани каби Бухорои шарифда ҳам кенг кўламли ислоҳотлар амалга оширилмоқда.\nШахсан юртбошимиз тавсиялари билан Мир-Араб олий мадрасаси, тасаввуфшунослик мактабининг ташкил этилганлиги, бундан ташқари етти пир зиёратгоҳларини қайта ободонлаштирилганлиги, юздан зиёд жомеъ масжидларнинг фаолият олиб бораятганлиги, вилоятимиз кўркига кўрк қўшиб турган Минораи калон, Масжиди калон, Мир-араб, Арк қўрғони, Лаби ҳовуз мажмуалари каби юзлаб осори-атиқалар шулар жумласидандир.\nХалқимиз фароволиги йўлида олиб борилаётган ислоҳотлар ҳам талайгина. Кекса отахон ва онахонларимиз, тиббий ва ижтимоий кўмакка муҳтож аҳоли қатламларига, ёш келажак авлодларимизга эътиборни янада кучайтириш мақсадида янги замонавий шифохоналар, дам олиш масканлари, истироҳат боғлари, мактабгача таълим муассасалари, янги мактаб, спорт комплекслар, кутубхоналар, ёш оилалар учун замонавий уйлар каби кўплаб мисолларни келтириш мумкин.\nМуҳтарам юртбошимиз томонларидан 2020-йил "Илм-маърифат, рақамли иқтисодиётни ривожлантириш йили", деб эълон қилинди. Бу келажак авлодларимиз илм маърифатини юксалтиришда, етук, комил инсонлар етишиб чиқиши учун ҳаракат қилишдир. Юртбошимиз таъкидлаганларидек, келажак авлодларимиздан Бухорийдек, Нақшбандийдек буюк зотлар етишиб чиқишига улкан замин бўлди.\nЯна юртбошимизнинг ташаббуслари ила тўйга-тўйёна билан, деганларидек 2020-йилда Баҳоуддин Нақшбанд таваллудларининг 700 йилиги кенг нишонланади.\nВилоятимизнинг асосий илм ўчоқлари ривожланган Шофиркон туманида ҳам охирги 3 йилликда катта ўзгаришлар амалга оширилмоқда.\nЖумладан: Хўжа Ориф ар-Ревгари зиёратгоҳи буткул қайта таъмирланиб янги масжид, минора, фаввора, музей, кутубхона, зиёратгоҳга келган меҳмонлар учун меҳмонхона, чойхоналар туманимиз кўркига кўрк қўшди.


2 (VU:D): Заиф, қисқариб бораётган, учиб ўтувчи европа (2) ва шарқий (1) кенжа турлари. ТМХИнинг Қизил рўйхатига киритилган [EN].\nУстюрт ясси текислиги (1: уялаш, учиб ўтиш, кўчиш), текисликлар ва паст тоғли ҳудудлар (1: кўчиш, 2: учиб ўтиш, қишлаш). Ўзбекистондан ташқарида: Ғарбий Қозоғистон, Россиянинг жанубий Европа қисми (1: уялаш), Жанубий, Марказий, Шарқий Қозоғистон ва Fарбий Сибирь жануби, Хитой, Мўғулистон (2: уялаш); Ўрта Осиё (учиб ўтиш, қишлаш). Шарқий Африка, Fарбий ва Жануби-шарқий Осиё ва Ҳиндистон (қишлаш). Африка, Эрон, Покистон ва Ҳиндистонда – бошқа кенжа турлари.\nТекисликлар ва паст тоғли ҳудудлар.\n1948 йилда бир неча донаси уялагани қайд этилган. Якка ҳолда ва гуруҳ (2-3) бўлиб, ўтмишда баъзан бир кунда бир неча юзтаси учиб ўтган. Бир неча ўнтагачаси кўчиб юради. Саноқли чўл бургутлари Мирзачўл ва Термиздаги Амударё қайирларида номунтазам қишлайди. 2000 йилда қишки ҳисобга олиш материалларига кўра 23 та, 2005 йилда эса 2 та қишлаган. Дунёдаги популяцияси тез суръатда камайиб бормоқда, айни пайтда 100-400 мингтани ташкил қилади.\nБаҳорги учиб ўтиши – март-апрель ойига тўғри келса, ёшлари апрель-май ойида кўчиб юради. Апрель ойида ерга 1-3 та тухум қўяди ва 45 кун босиб ётади. Полопонлари июль ойидан уча бошлайди. Кузги учиб ўтиши – октябрь-ноябрь ойига тўғри келади. Декабрдан то февраль ойигача қишлайди. Кемирувчилар ва ўлаксалар билан озиқланади.\nҚўриқ ерларнинг хўжалик мақсадида ўзлаштирилиши. Кўпи электр узатиш линияларида нобуд бўлади. Одам томонидан таъқиб қилиниши ҳам жиддий хавфлардан бири саналади.


Ўш: қирғиз тилидаги газета 20 йилдан сўнг илк бор ўзбек тилида чиқди | ҚИРҒИЗИСТОН ЯНГИЛИКЛАРИ\nЎш: қирғиз тилидаги газета 20 йилдан сўнг илк бор ўзбек тилида чиқди\n«Аалам» газетаси доимо қирғиз тилида чоп этилар эди. Бироқ 2012 йилнинг март ойидан бошлаб, «миллатлараро муносабатларни мустаҳкамлаш мақсадида» ўзбек тилидаги сонини чоп этишга қарор қилди. Ўқувчи ва бошқа ОАВ бу соннинг чиқишига турлича фикр билдиришди.\n«Аалам»нинг қирғиз ва ўзбек тилидаги версиялари алоҳида сонларда чиқарилиб – турли тилдаги мақолалар битта сонда жойлаштирилмайди.\n«Жануб аҳолиси асосан Ўзбекистон газеталарини ўқишади. Бизнинг маҳаллий газеталарни ўқий қолишсин. Миллатлараро муносабатларни мустаҳкамлаш лозим», - дейди «Аалам» бош муҳаррири Сахиба Кадирова.\nУнинг сўзларига кўра, уларнинг коллективи президент Алмазбек Атамбаевнинг «миллатлараро муносабатларни мустаҳкамлаш» қарорига таянган.\n2012 йилнинг февралидан бошлаб ўзбек тилида чиқарилаётган «Эл бирлиги» газетаси муҳаррири ўринбосари Давронбек Насипханов “Аалам»нинг янги версиясини яхши муносабат билдирди.\n«Ахир улар [этник ўзбеклар] она тилда маълумот олиш ҳуқуқига эга[…]. Қирғизистон янгиликларини она тилда ўқишсин», - дейди Насипханов.\n«Нур» талабалар газетаси муҳаррири Улукбек Омонкеев миллатлараро муносабатларни мустаҳкамлаш учун газета аксинча қирғиз тилини назарда тутиб - «кўпчиликнинг тилида» чоп этилиши лозим деб ҳисоблайди.\n«Агарда бу давлат тили ҳисобланмаса, унда ўзбек тилида чиқишининг нима кераги бор? Менимча, бу халқни янада қаттиқроқ ажратиб юборади. Шунинг учун тил масаласи низоли вазиятни юзага келтириши мумкин», - дейди Омокеев.\n«Аалам» газетаси ўқувчиси Алтинай Балтабаева, газета ўзбек тилида чоп этила бошлаганидан норози.\n«Мен 20 йил давомида бизнинг урф-одат ва анъаларимиз ҳақида айтиб келган газета бирданига мутлоқ ўзга эллатлар ҳақида гапира бошлашидан рози эмасман», - эътироз билдиради Алтинай.\n«Мен газета ўзбек тилида чиқарилишига қарши эмасман, бироқ 20 йил давомида қирғиз тилида чиқарилган газетага ўзбек тилини аралаштирмаслиги керак, деб ҳисоблайман», - дейди Айимпаша.\n«Ўш садоси» давлат газетаси – тўқнашувларга қарамасдан чоп этишни тўхтатмаган, ва у ўзбек тилидаги ягона нашриёт.\n«Жуналисты» жамият бирлашмаси бошлиғи Марат Токоев хусусий ўзбек тилидаги нашриётлар Қирғизистонга қайтиб келаётганидан хурсанд.\n«Улар учун бундай шароит яратилиши яхши. Қирғизистонда ўзбек газета бўлиши яхши. Ахир Конституцияда, ҳар бир миллат ўз тилини ривожлантириш ҳуқуқига эга эканлиги айтилганку. Бундай ташаббусни қўллаб қувватламоқ лозим», - дейди Токоев.\nҲурматли муштарий «Аалам» газетасининг ўзбек тилида чоп этилишига қандай муносабатдасиз? Ўз шарҳларингизни қуйида қолдиринг.\nАввалги мақолаБош вазир Бабанов молия полициясини тарқатиб юборди\nНавбатдаги мақолаМухолифат ҳукумат истеъфоси учун жанубда митинг уюштиради